टटका खबर, बुध,7अप्रैल 2021 – टटका खबर\nअपराध चुनाव देश-दुनिया भोजपुरी पट्टी\nApr 7, 2021 आजमगढ़, कोरोना, कोविड 19, गोंडा, जदयू, जौनपुर, बलिया, ब्रिक्स, मिर्जापुर, मुख्तार अंसारी, लोजपा, विधानसभा चुनाव, शोयर बाजार, सारण\nलोग के उमेद तूड़त मुख्तार अंसारी के जियतं बाँदा जेल चहुँपवलसि यूपी पुलिस. 900 किलोमीटर के सफर 16 घंटा में तय करे में पुलिस आपन रुट तून बेर बदललसि. जान जाईं कि एह पूरा सफर में मीडिया मुख्तार के ले आवत एंबुलेंस का साथे लागल रहली सँ. ओहू लोग के उमेद रहल होखी कि कुछ ना कुछ ब्रेकिंग न्यूज मिलबे करी. ब्रेकिंग न्यूज इहे रहल कि परछाईं का तरह मुख्तार का साथे लागल मीडिया वालन के बाँदा जेल से एक किलेमीटर फरके रोक दीहल गइल आ ओह लोग के जेल में घुसत मुख्तार के फोटो लेबे के मौका ना मिलल.\nकाल्हु मंगल का दिने पश्चिम बंगाल के तिसरका चुनावी डेग में 84.21 प्रतिशत, असम में आखिरी चुनावी डेग में 82.29 प्रतिशत, केरल में 74.02 प्रतिशत, तमिलनाडु में 72 प्रतिशत आ पुड्डूचेरी में 81.64 प्रतिशत मतदान होखे के खबर बा. छिटपुट हिंसा का बावजूद पश्चिम बंगाल के मतदान शांति से करा लीहल गइल.\nब्रिक्स में शामिल देशन के वित्त मंत्रियन आ केंद्रीय बैंकन के गवर्नरन के पहिलका बइठक कोरोना का चलते वर्चुअल तरीका से भइल आ भारत एकर मेजबानी कइलसि. बअठक के अध्यक्षता केंद्रीय वित्त मंत्री निर्मला सीतारमण आ भारतीय रिजर्व बैंक के गवर्नर शक्तिकांता दास संयुक्त रूप से कइलें.\nदुनिया भर के बाजारन में तेजी का साथे अपनो देश के बाजारन में मंगल का दिने मंगल रहल आ निचला स्तर पर लिवाली होखला का चलते सेंसेक्स 42 अंक बढ़ के आ निफ्टी 46 अंक बढ़ के बंद भइल.\nदुनिया में कोरोना छूताह होखे वालन के गिनिती 13 करोड़ 1ब लाख का पार हो गइल आ अबले दुनिया भर में करीब 28 लाख 59 हजार लोग के मौत हो चुकल बा. अमेरिका में कोरोना छूत तीन करोड़ से अधिका लोग के छू लिहले बा अबले. ओहिजा साढ़े पाँच लाखलोग के मौतो भइल बा कोरोना से. भारत में कोरोना छूत सावा करोढ़ से अधिका लोग के हो चुकल बा. अपना देश में कोरोना से अबले 1 लाख 65 हजार 547 लोग के जान जा चुकल बा.\nयूपी के त्रिस्तरीय पंचायत चुनाव में चटकार खबर आइल बा कि सीट महिला सुरश्रिल हो जाए का चलते एगो राजनितिक बाप अपना बेता के बियाह खरमासे में करवा दिहलसि आ पतोहु के परचा दाखिल करवा दिहलसि.ओकरा के बसपा से टिकिटो मिल गइल बा. खबर जौनपुर के खुटहन ब्लॉक के उसरौली गांव के ह.\nबिहार में लोजपा के अकेला जीतल विधायक राजकुमार सिंह काल्हु जनता दल यूनाइटेड (जदयू) में शामिल हो गइलें.\nगोंडा नगर कोतवाली इलाका के सदभावना पुलिस चौकी का नियरा भइल एगो सड़क हादसा में मनकापुर ब्लाक के अपर खण्ड विकास अधिकारी के मौत हो गइल. उनुका बाइक के एगो ट्रक धक्का मारत भाग गइल.\nआज़मगढ़ जिला में मुँहजाबी लगावे के अभियान का चलते मंगल का दिने व्यापारियन आ प्रशासनिक अफसरान का बीचे जमके कहासुनी भइल. बाद में हालात बिगड़ल त पुलिस डंडा भाँज के काबू पवलसि.\nबलिया जिला के गड़वार इलाका के एगो गाँव में गेहूं कटाई क के घरे लनटत अगो लइकी का साथे बलात्कार के मामिला सामने आइल बा.\nसारण जिला के गौरा पुलिस चौका इलाका में खालिसपुर गांव के एगो आदमी के मौत सड़क हादसा में छपरा-सतर घाट रोड पर हो गइल.\nमिर्जापुर जिला के पडरी इलाका के जरहा गांव में मँड़ई में लागल आग में सात बरीस के एगो लइका के मौत हो गइल.


फगुआ का माहौल में निरहुआ विराज के दिलजले – Anjoria\nअबकी का फगुआ का माहौल में भोजपुरी सितारा दिनेश लाल यादव निरहुआ आ विराज भट्ट के फिल्म “दिलजले” बिहार में रिलीज होखे जा रहल बा. एह मशहूर जोड़ी के पेश कइले बाड़न निर्माता निर्देशक रामाकांत प्रसाद. दुनु कलाकार, निरहुआ आ विराज, एह फिल्म में जिगरी दोस्त बनल बाड़े.\nभोजपुरी सिनेमा के महारथी निर्माता रामाकान्त प्रसाद, अबले “लागल रहऽ ए राजा जी, दिवाना,” आ “दाग” जइसन ब्लाकबस्टर फिल्म दे चुकल बाड़न, “दिलजले” के मुख्य कलाकारन में निरहुआ, रानी चटर्जी, विराज भट्ट, स्वाति वर्मा, बाली, आनन्द मोहन, रीतू पाण्डेय, संतोष श्रीवास्तव, दीपक भाटिया, गोपाल राय वगैरह लोग शामिल बा. फिल्म में सोलह गो गाना बा जवना में से आयटम डांसर सीमा सिंह आ श्रीकांकनी पर कई गो गाना खास कर के फिल्मावल गइल बा.\nलिखले बानी खून से सियाही ना समुझीह\n2 thought on “फगुआ का माहौल में निरहुआ विराज के दिलजले”\nThere must be something to reply for


मत मारीं हमके – Anjoria\nमत मारीं हमके\nJul 15, 2010 कन्या भ्रूण हत्या, सरोकार\n– प्रभाकर पाण्डेय “गोपालपुरिया”\nओह दिन माई घर का पिछुवाड़े बइठि के मउसी से बार झरवावत रहे. तवले कहिं बाबूजी आ गइने अउर माई से पूछने की का हो अबहिन तइयार ना भइलू का? केतना टाइम लगावतारू? माई कहलसि, “बस हो गइल, रउआँ चलिं हम आवतानी.” खैर हम समझि ना पवनी की कहाँ जाए के बाति हो ता. हम लगनी सोंचे की बिहाने-बिहाने बाबूजी माई के लिया के कहाँ जाए के तइयारी करताने. अरे ई का? तवलेकहिं हमरा बुझाइल की मउसी त सुसुक-सुसुक के रोवतिया. हम तनी उदास हो गइनी. काहें कि हमरा लागल कि मउसी के रोवल कवनो शुभ संकेत त नहिए बा. हम बहुत कोशिश कइनी कि मउसी से ओकरी रोवे के कारन पूछीं. पर आखिर कवनेगाँ?. हमार आवाज के सुनी. अबहिन? हम एही उधेड़बुन में रहनी तवलेकहीं माई मउसी से कहलसि की ते काँहे रोवे लगले? ए पर मउसी सुसुक-सुसुक के कहल सुरु कइलसि, “दीदी, तें पढ़ले-लिखले क बादो एतना गलत काम करे जा तारे! अरे लइकिनी त लछ्मी के रूप होले. अगर संसार में लइकिनी ना रहेंकुलि त संसारे ना चली. अउर ते बारे की बबुनिया के हत्या करवावे जा तारे. ऊ बबुनिया जवन अबहिन ए दुनिया में कदमों नइखे रखले. खैर ओकरा का मालूम बा कि आज के मनई एतना कठजीव बा कि ओकरा आगे कंसवो फेल बा.”\nखैर हमहुँ अभिमन्यु क तरे पेटवे में रहि के माई की साथे होखे वाली बाति बड़ी धेयान से सुनी अउर कंस, रावन, राम, कृष्ण सभका बारे में सुनले रहनीं. मउसी के बाति सुनि के हमरा रोवाई ना हँसी आ गइल. हम मन ही मन सोंचनी की माई अउर बाबूजी बराबर पूजा-पाठ करत रहेला लोग अउर कृष्ण के बड़ाई आ कंस के कोसत रहेला लोग. ई ए लोगन के कवन रूप ह? बड़ाई कर ता लोग कृष्ण के अउर चल ता लोग कंस का राह पर. हे भगवान! तोहार माया अपरम्पार बा. ना ना तोहार ना ए मानव समाज के माया अपरम्पार बा.\nखैर हो सकेला की हम गलत सोंचत होखीं. हो सकेला कि माई अउर बाबूजी एगो समाजिक आदमी ह लोग. समाज, देश का बारे में बहुत सोंचेला लोग ए कारण से जनसंख्या वृद्धि से परेशान हो के इ कदम उठावे जात होखे लोग. आजु आपन देश जनसंख्या का हिसाब से चीन क बाद दूसरा नंबर पर बा. तवले हमरा इयाद आइल कि आजु से लगभग एक महीना पहिले एकदिन बाबूजी माई से कहत रहने की लइका रही तब त ठीक बा पर लइकिनी रही त कुछ सोंचे के परी. त का बाबूजी अउर माई के बबुनी ना बाबू चाहीं? हमार बाबूजी त इंटर कालेज में मास्टर हउअन पर इनकर ई सोंच? इनकरा ई काहें ना बुझाता कि अगर एहींगा लइकिनी कुलि के हत्या होत रहल त एकदिन समाज के संतुलन बिगड़ि जाई अउर एगो एइसन समय आई की धरती पर से मानव जाति के अस्तित्वे मिट जाई. अरे भाई जब माइए ना रही त लइका कहाँ से आई.\nआजु लोग हाथ-पैर धो के हमनीजान का पीछे परल बा. बार-बार चेकअप करावल जाता कि लइकिनी ह की लइका अउर ई पता चलते की लइकिनी ह, माई-बाप नर-पिचाश हो जाता अउर हमनीजान के हत्या कइला का बादे चैन के साँस लेता. माई-बाप के ई कृत्य देखि के भगवानो रोवत होइहें कि हम आदमी बना के केतना बड़हन पाप कइले बानी.\nए में विग्यानो के दोस देहल ठीक नइखे. अरे भाई पहिले लोग हमनीजान के पैदा भइले क बाद मारत रहल ह अउर अब विग्यान की किरिपा से पेटवे में पहिलहीं हमनीजान के पहिचान के मारि दे ता. एकदिन हमरा इयाद बा की बाबूजी माई के लिंगानुपात का बारे में बतावत रहने. बाबूजी कहत रहने कि एक हजार आदमी पर केतना मेहरारू बानीकुलि एही के लिंगानुपात कहल जाला. 1901 में अपनी देश भारत में 1000 आदमियन पर मेहरारू कुलि के संख्या 972 रहे जवन 2001 में एतना घटल की 933 हो गइल. अब एही से अंदाजा लगावल जा सकेला कि हमनी के हत्या के रफ्तार का बा! आदमी कहे खातिर जेतने सभ्य (अपनी भाषा में) होत जा ता ओतने नर-पिचाश. आज आदमी विवेक से काम लेहल बंद क देले बा. अरे भाई ओकरी लगे देश, समाज अउर प्रकृति का बारे में सोंचे के समय कहाँ बा? आज त ऊ भावहीन हो गइल बा. पत्थरदिल हो गइल बा आजु के आदमी.\nआजु एही के देन बा की कुछ लोग हमनीजान के खरीद-फरोख्त कर ता. केतने जाने लइका कुआँरे रहि जा ता लोग. आजु चारु ओर महिलन के समान अधिकार देबे के चरचा जोर पर बा पर होता कुछ ना. काँहे कि जबले आदमिन के सोंच ना बदली, जबले माई-बाप अपनी संकीर्ण मानसिकता से ऊपर ना उठी तवलेक ए तरह के जघन्य पाप समाज में होत रही अउर एकर दुष्परिणाम त समाज के भोगहीं के परी. आज अगर यूनीसेफ के सुनल जाव त अपनी देश भारत में रोजो सात हजार कन्यन के बलि चढ़ा देहल जा ता. बाप रे एतना भारी पाप!\nआज हर गली-गली में नकली डाक्टरन के भरमार हो गइल बा. ऊ कुल्हि कुछ नइखन करत त खालि एगो अल्ट्रासाउंड के मशीन खरीद के बइठि जा ताने कुलि अउर खूब लुटहाई करताने. हाँ एगो बाति जरुरे बा, भ्रूणहत्या करेवाला दुकानन का बाहर साफ लिखि के लगा देहल जाता की भ्रूण हत्या का उद्देश्य से लिंग जाँच कानूनी अपराध बा, वाह भाई वाह! एही के कहल जाला सामने वाला के बता के डाका डालल. हमरी खेयाल से भारत का अधिकत्तर अस्पतालन में कवनो बहुत जरूरी उपकरण, मशीन आदि होखो चाहें ना पर अल्ट्रासाउंड के सुबिधा जरूर बा. अउर ए मशीनन के भारत में बेंचि के कईगो बिदेशी कंपनियाँ लाल हो गइल बानी कुलि.\nहाय रे कथित पढ़ल-लिखल भारतीय समाज. लइका भइले पर मिठाई बँटाता अउर लइकिनी भइले पर रोवाई छुटि जाता. अगर माई लइका दी त कपारे पर बइठावल जाई अउर कहीं हम आ गइनी त माई के लतिआवल जाई. हँसी कि रोईं हमरा खुदे नइखे बुझात. हमरा त बुझाता की अब खाली उहे लइकिनी जनम ले पाई जवन कवनो वेश्या माई क गोद से पैदा होई अउर ना त नाजायज.\nए माई, ए बाबूजी, ए काका, ए भइया! हमके मति मारS जा हो. हमहुँ के जिए द जा. हमहीं से मानव समाज के अस्तित्व बा, जइहा हमार समूल नाश हो जाई ओहि दिने मानव समाजो ए धरती से मिट जाई. समधी-समधिन, सार-बहनोई, जीजा-साली, बेटा-पतोहु, दुलहा-दुलहिन जइसन शब्द खाली शब्दकोसे में रहि जइहेंसन अउर पढ़ावत समय मास्ससाहब कइहें की कुछ समय पहिले ए लोगन के अस्तित्व रहे पर आज ई लुप्त हो गइल बाटे लोग. रउआँ काहें नइखीं सोंचत की सीता, सावित्री, अपाला, घोषा, लक्ष्मीबाई, कल्पना चावला, सायना नेहवाल इ सब लइकिनिए ह अउर हो सकेला की रउरी गरभ में पल रहल कवनो लइकिनी ए ही में से एगो होखे.\nरचनाकार के निहोरा-\nभारत जहाँ औरत के देवी के संज्ञा देहल जाला, नवरात्रि में कुमारी कन्यावन के माँ दुर्गा के रूप मानि के आदर सहित खिआवल-पिआवल जाला. उहे भारत जहाँ एगो अकेले लक्ष्मीबाई अंगरेजन के दाँत खट्टा क देहलसि, उहे भारत जहाँ के पीटी उषा, सायना नेहवाल के कीर्ति के लोहा दुनिया मानल. आजु हमनी जान के का हो गइल बा. एगो महान धार्मिक देश जवना का धर्म-ग्रंथन में नारी के महत्ता हर तरह से प्रतिपादित बा ओही देश में नारी के साथ एइसन व्यवहार? आखिर काँहे. ग्रंथन में पिता-ऋण से पहिले माता-ऋण के बात बतावल जाला. हम त इहे कहबि की लइकिनीओ कुल्हि के उचित शिक्षा दीं, संस्कार दीं. कहल गइल बा की ‘यत्र नार्यस्तु पूज्यन्ते रमन्ति तत्र देवता’. त ए बात के समझीं अउर कन्या के सनमान दीं. शिवाजी के शिवाजी बनवले में माई जीजाबाईए के हाथ रहल. डा. राधाकृष्णनन जी कहले रहने कि अगर मातालोग अच्छा रही त देश अपना आपे अच्छा हो जाई. महिला वर्ग का प्रति समाज में जागरूकता लाईं अउर का सही बा का गलत ए बात के समझाईं.\nप्रभाकर गोपलापुरिया के पहिले प्रकाशित रचना\nहिंदी अधिकारी, सी-डैक पुणे\nपुणे विश्वविद्यालय परिसर, गणेशखिंड,\nपुणे- 411007, भारत\nसुंदर सुभूमि भैया भारत के देसवा से…\nआजु दिल्ली में लागी भोजपुरियन के जमावड़ा\n7 thought on “मत मारीं हमके”\nगनेश जी "बागी" says:\nओम भईया, हमरा का जानी काहे तीत चीजन से बड़ा प्रेम बा,राउर टोकल तनी तीत जरुर बा पर गरहन करे लायक बा आ हमरा बड़ी नु नीक लागल,हमर गुरुदेव आदरणीय योगराज प्रभाकर जी के एगो बात याद आवत बा , उहा के कहनी की बागी जी positive comments के हमेशा रेगुलर way मे लेवे के चाही पर Negative comments हमेशा सिरियस रूप से लेवे के चाही, हम राउर लिखल बात के ध्यान मे रखि के दसन बार आपन कविता के दोहरवनी हा, शुरू शुरू में त ना बुझाइल ह पर सच मानी दसवा बार पढ़त पढ़त राउर लिखला के आशय नीमन से बुझा गइल ह, यकिन करी भईया हम कविता लिखत समय भी भोजपुरिये में सोचले रहनी, पर कुछ सोच मे गलती हो गइल लागत बा, बहुत बहुत धन्यवाद, राउर मार्गदर्शन खातिर हिया से आभारी बानी, आगे से हम ध्यान देब,\nप्रभाकर भईया बहुत ही मार्मिक लेख लिखले बानी रौवा, हमनी के बच्चन के जब छिक आ जाला त परेशान हो जाइलाजा पर हमके ना बुझाला कैसे लोग आपने खून के खून, अपने हाथ से कर देला, वाह रे ज़माना, फाट जा धरती अइसन कूल मुदैयन के भीतरिया ल , देश के पाप आ अइसन पापी बाप दुनो एक झटका मे ख़तम हो जाव,\nहम एही विषय पर कुछ दिन पहिले एगो भोजपुरी कविता लिखले रहनी जेके हम ईहा लिखल चाहब ……………\nशीर्षक :-माई तनिक बतावS मोहे…\nआज रात के बात,\nपुरी तरह से बावे याद,\nएक छोटी,नन्ही सी, प्यारी गुड़िया,\nकरत रहल बहुत ही कातर गुहार,\nमाई तनिक बतावS मोहे,\nका हो गईल हमसे कसूर,\nदुनिया मे आवे से पहिले,\nकईल चाहेलू तू अपना से दूर,\nतोहरे खून से सिचिंत बानी,\nतोहरे हई हम त अंश,\nअपने हाथ से अपना के मिटा के,\nकईसे सहबू इ पाप के दंश,\nअपने से ही बनावल गुड़िया,\nकईसे देबू अपने से तूर,\nलईकी अउर लईका मे अब,\nकहवा कवनो बा अन्तर,\nलईकी लईका दूनो से मिलके,\nचलत प्रगति के पहिया निरन्तर,\nधरती के बात अब छोड़S,\nचाँन्द पर बेटी करत चढाई,\nइन्दिरा,प्रतिभा,मीरा,किरण के देखS,\nदुनिया मे भारत के मान बढाई ,\nमाई हो तूहू कोई के बिटिया बाडू,\nकईसे हो गईलू मजबूर,\nतोहरो माई गर इहे सोचती,\nकईसे देख पईतू दुनिया के नूर,\nबाबूजी के समझाSवs माई,\nना बेटी रहित त बेटा कहा से आईत,\nमाई हमार वादा बा सबसे,\nजनमे त द धरती पर हमके,\nनाम करब देश अउर कुल के,\nसबकर कन्धा ऊँच होई गरब से,\nझटका से खूलल आँख हमार,\nसपना मे हकीकत से भईल साक्षात्कार,\nबिटिया तू त जान हऊ,\nवादा बा ई तोहसे हमार,\nहर हाल मे तोहके जनम देइब,\nचाहे मरे के पड़े हमके बार हजार ,\nचाहे मरे के पड़े हमके बार हजार,\nचाहे मरे के पड़े हमके बार हजार ||\nगनेश जी “बागी”\nभोजपुरी में कुछ लिखत घरी हिन्दी में सोचे के आदत छूट जाव त रचना में जान आ जाव. रउरे ना, अधिकतर लोग हिन्दी में सोचे ला आ ओकरे के तूड़ के भोजपुरिया देबेला. भोजपुरी लेखन के ई सबले बड़ कमजोरी बा. बात त हम रउरा कविता पर कर रहल बानी बाकिर दिमाग में बहुते लोग नाचत बा. नवही पीढ़ी में ई समस्या अउरी बढ़ल जात बा काहे कि हमनी का भोजपुरी के ठेठ शब्दन से अपरिचित होखल जात बानी.\nआशा बा कि रउरा लोग हमरा बाति पर ध्यान देब. एक बेर रउरे अपना कविता के फेर से देख लीं त हमार बाति साफ हो जाई. बहुते लाइन सीधे हिन्दी जइसन लागत बा. भोजपुरी हिन्दी के बेटी ना हिय, हद से हद एकरा के हिन्दी के बहिन कहल जा सकेला.\nravi kumar giri (guru jee) says:\nदिवाकर मणि says:\nएगो अजन्मी बेटी के दरद के अपने जवना तरह प्रस्तुत कईले बानीं, ओकरा बाद कहे खातिर कुछु नईखे बांचत। हिन्दयुग्म पर प्रकाशित अरूण मित्तल जी के लिखल ई कविता एह प्रसंग में ध्यातव्य बा-\nकोई शिकायत नहीं है तुमसे मुझे\nकि तुमने मुझे गर्भ में ही मार दिया\nतुम तो मजबूर थी ना\nकितनी कोशिश की तुमने\nलेकिन मुझे बचा नहीं पाई\nपर मुझे कोई शिकायत नहीं है तुमसे\nतुम तो यूं ही उदास हो\nकोई पाप नहीं किया है तुमने\nअरे मुझे जन्म ही तो नहीं लेने दिया न\nमैं करती भी क्या जन्म लेकर\nन तो थाली ही बजती मेरे जन्म पर\nऔर ना ही बांटी जाती मिठाइयाँ\nतुम रो क्यों रही हो\nमैं तो समर्थन ही कर रही हूँ\nतुम्हारे उस निर्णय का\nजब तुमने दुःख के असीम पारावार से निकलकर\nपापा को न केवल सांत्वना दी थी\nबल्कि वादा भी किया था मुझे गर्भ मे ही ख़त्म कर देने का\nतुम्हारा क्या कसूर है\nतुम नहीं विरोध नहीं कर सकती थी\nदादी के आकांक्षा और पापा की आदेशनुमा अनुरोध का\nऔर ……और …..हाँ\nतुम सहन नहीं कर सकती थी …..\nपड़ोस की औरतों के ताने\nतुमने मुझे जन्म लेने से रोककर\nअपनी हर भावी पीड़ा और आंसुओं की संभावना को\nऔर हाँ माँ मुझे जन्म न देने के जो दावे किए गए थे\nवो सब भी तो ठीक ही थे\nठीक ही तो कहा था पापा ने\nप्रेमचंद के गोदान का वो अंश\n“चारा खली पर पहला हक बैलों का है\nबचे सो गायों का”\nक्या तुम चाहोगी की तुम्हारी बेटी को निम्नता का अहसास हो\nवो हमारे बेटे की अपेक्षा दबकर जीवन जिए\nउसकी हर इच्छा हमारे लिए गौण हो\nतो फिर उसे जन्म मत दो\nतुम तो सबसे ही आगे निकल गई\nरूह कांप उठती है\nजब याद करती हूँ तुम्हारे वो घटिया मानसिक मंथन से निकले हुए दावे\nइसी तरह समझाया था ना तुम्हें ख़ुद को\n“बेटी तो जन्म से कष्ट है\nहर असहनीय सहन करना पड़ता है\nएक बेटी के लिए\nवो पराया धन हैं फिर भी\nउसे पढ़ना लिखना पड़ेगा\nवो सब उसके लिए किस काम का\nवो बड़ी होगी तो समाज की गन्दी निगाहें उसे जीने नहीं देंगी\nऔर शादी, दहेज़ की कल्पना से ही कोई भी कांप उठता है\nऔर कहीं किसी से प्यार कर बैठेगी तो…………\nजीना, मरने से भी दूभर हो जायेगा\nन जाने क्या हो वक्त बहुत ख़राब है\nलड़की अगर हाथ से निकल जाए तो कहीं भी जा सकती है …………….\nवहां भी ……………………\nनहीं नहीं …………… इससे तो अच्छा है मैं उसे जन्म ही ना दूँ ”\nकम से कम एक बार इतना तो सोचा होता\nक्या बेटी को पढ़ाने से माँ-बाप कंगाल हो जाते हैं\nक्या इस समाज में कोई नहीं मिलता बिना दहेज़ तुम्हारी बेटी का\nहाथ थामने वाला\nक्या तुम्हे बिल्कुल भी यकीन नहीं था अपनी परवरिश पर\nज़रा बताओ मुझे\nक्या सभी लड़कियां बन जाती हैं वेश्याएं …………………..\nसच तो ये है माँ कि तुमने खून किया है मेरा\nख़ुद को बचाने के लिए बलि चढ़ा दिया तुमने मुझे\nसूख गई तुम्हारी ममता और ख़त्म हो गया तुम्हारा वात्सल्य\nचंद घटिया और खोखले दावों के सामने\nअरे किसने दिया तुम्हें\nमाँ कहलाने का हक\nइससे तो अच्छा होता की तुम मुझे जन्म देती\nऔर गला घोंटकर मार देती\nकम से कम इसी बहाने ये अभागिन\nस्पर्श तो पा जाती तुम्हारे हाथों का………………\nपर तुमने तो मुझे एक अवसर भी नहीं दिया\nसुना है माँ … अस्पताल के पीछे जहाँ दफनाया गया था मुझे\nवहां उग आया है एक नन्हा सा पौधा\nकभी फुरसत मिले तो कड़कती बेरहम धूप में\nमुझे अपने आँचल की छाँव देने आ जाना ………\nबस माँ यही कहना था तुमसे …………\nऔर हाँ अब अपने आँसू पोंछ दो ……..\nभैया के स्कूल से आने को समय हो गया…….\nपता ना हम सही बानी की गलत पर हमरा बुझाता की भोजपुरिया समाज में कन्या भ्रूँनहत्या त आज एगो आम बात हो गइल बा। हम ए बेरी गाँवें गइल रहनी त देखनी की अस्पतालन पर भ्रून जाँच खातिर तो लोग के जूमूह टूटता। लोग निर्लज्ज हो के सीना तान के कहता के भ्रून जाँच करावे आइल बानी। इ कवन सभ्य समाज ह…हमनीजान त पसु समाज से भी बत्तर हो गइल बानीजाँ।\nआज सरकार कानून त बना देतिया पर ओकर पालन होखता की ना , ए देखे वाला केहू नइखे। सिक्षा के अस्तर जेतने बड़ता ओतने हमनीजाँ हैवान होत चलि जातानि जाँ, हिरदयहीन होत चलि जातानीजाँ।\nहमार त बार-बार खालि भोजपुरिए समाज से ना सबलोग से निहोरा बा की भ्रूनहत्या जइसन महापाप से बचीं, एकर निंदा ग्रंथन में भी कइल बा। पैर से एगो चिउँटी कुचलि जाले त दुख होला अउर रउआँ बानी की जान बुढि के एगो निर्दोस बबुनी के हत्या क देतानी। इ महापाप ह अउर अगर इ रूकल ना त एकदिन मानव समाज के सत्यानास होखले से केहू ना बँचा पाई।\nसादर धन्यवाद। हमार आप सबसे निहोरा बा की लइकिनिन कुल के भी पढ़ा-लिखा के सभ्य,सुसंकृत बनाई।\nभोजपुरिया समाज में जेतना लइकिनी अपनी घर-परिवार, माई-बाप के सेवा करेनीसन ओतना लइका त कबो ना….श्रवनकुमार एगो पैदा होने पर महिला श्रवनकुमार लाखों।\nहम भोजपुरिया माई-बहिनी से भी हाथ जोड़ि के निहोरा करबि की रउआँ भी ए महापाप के भागीं न बनी रउआँ खुदे सोंची की अगर राउर माई-बाप भी इहे सोंचि लेले रहित त का रउआँ अस्तित्व में आइल रहतीं???? सोंची अउर खूब सोंची पर साकारात्मक। जय भोजपुरिया समाज।।


सरगो से नीमन बाटे सइँया के गाँव रे – भोजपुरी पंचायत\nडाॅ. रामरक्षा मिश्र विमल\nबसंत का आइल, गाँव के इयादि एक-एक क के ऊठत-बइठत आ सूतत खा तंग करे लागलि। होलरि, खातिर रहरेठा, झीली निकाले खातिर\nसरसो के अबटन आ मधि रतिए होलरि-होलरि के आवाज चारों ओरि से। ओही में हमनियो का आवाज में आवाज मिलावत, कान्ही पर होलरि ध के तरना के चलीं जा लरिकाईं में।\nएही गाँव-प्रेम में फेसबुक पर अपना गाँव का नाँव से एगो ग्रुपो बना दिहलीं। हम जानत रहीं कि काम भर लोग एहमें नइखन, तबो ई सोचिके कि लोग आजु ना काल्हु अइबे करिहें, संतोष कइ लिहलीं। कई साल पहिले आपन एगो एकाउंट डिएक्टिभेट क देले रहीं आ एकरा बाद जब फेरू से आइल चहलीं त पासवर्ड भुला गइलीं, मोबाइलो नंबर बदलि गइल रहे, माने लफड़ा प लफड़ा। नया एकाउंट का साथे जब एह फील्ड में फेरू से प्रवेश कइलीं त पवलीं कि बड़ा खेला बा एहिजा। कबो-कबो त अइसन लागेला कि उहाँका मुस्कराके रउँआ के पानी भेंट करबि बाकिर कतनो पियास लगला प रउँआ पीयबि ना, काहेंकि जानतानी कि जहाँ पियलीं कि पेट गड़बड़ाइल। माने कर्ट्सी के कर्ट्सी आ बाद बाकी रउँओ बूझतानी आ हमहूँ। जय हो बाबा फेसबुक !\nअब फेरू से हमरा अपना गाँव के पीपर याद आ रहल बा, जहाँ हमनीके गरमी के ढेर टाइम कटे, गोदा के कहानी सुनीं जा आ कबो-कबो टेस्टो करीं जा। अब ऊ पीपर ओतना झङाठ नइखे रहि गइल, कऽइ बेर छँटाइल बाकिर आजुओ ऊ हमरा कल्पना में ओइसहीं मदमस्त बा- “ गरमी में तर राखे पिपरा के छाँव रे !” ह्मरा एह प्रिय गीत के मुखड़ा रहे-\nनेहिया में डूबल बाटे सभके सुभाव रे !\nसरगो से नीमन बाटे सइँया के गाँव रे !\nगाँव आजु खूब याद आ रहल बा। जाड़ा भा गरमी का छुट्टी में हम गाँव जाइबि त दुआर प दोस्त-मित्र लोगन से घेराइल रहबि। कवनो प्रोग्राम के छोड़ि दिहीं त अधिकतर राति खा हमरा दुआरे प गवनई का सङहीं खाइलो-पीयल होई हमनी सभ संगीत प्रेमी के। एह में लिट्टी के जबर्दस्त भूमिका रही। बच्चन जी (तारकेश्वर मिश्र), कन्हैया जी(हरिदास स्वामी), मदन जी, चिंताहरन जी, संतोष जी, फणींद्र जी, साधु जी(रामरसिक दास), श्रीराम चैबे जी, नेताजी(हृदयानंद जी), तिवारी जी, अक्षयलाल जी आ टोला-मोहाला का लइकन से शुरू होत दूर-दूर तक लोगन के पता चल जाई कि हम आ गइल बानी आ फेरू त हीत-मीत के संख्या बढ़े लागी। बड़\nप्रोग्रामन से नीक हमरा ऊहे लागी आ बहुत इंतजार रही छुट्टी के, बाकिर कुछ साल से मन-मिजाज लरूआ गइल बा। जब जाईं त कुछ अइसन उदासी के माहौल मिली कि मने सुखा जाई आ ओह पर हमरा गाँवके के दू गो रस आ रंग के स्रोत अब बाड़े ना। बच्चन जी महफिल के अँजोर रहन। उनुका रहला से महफिल में जान आ जाई, गावे से लेके हँसी मजाक तक में उनुकर केहू सानी ना रहे। अनूप जलोटा के भजन “श्याम पिया मोरी रंग दे चुनरिया” उनुकर प्रिय भजन रहे। उनुका रहला पर कवनो चीज के अभाव ना महसूस होई, जोड़ियो बजावे में एक नंबर के। बात के पक्का आ खाँटी मर्द, केहूँ आँखि देखा के ना निकलि जाई। जब गीत-गवनई के माहौल बनी त दिलदारो एक नंबर के। उनुका चलि गइला का बाद त हमार दिले टूटि गइल। हमनी का सामने के लइका आ अतना पहिले…। कुछ दिन का बाद फेरू बइठकी जमे शुरू भइल। अब कन्हैया जी पर मए दार-मदार आ गइल। सहमिलू आ जीवन का हर रंग से भरल-पूरल व्यक्तित्व। महफिल जमावे खातिर जोड़ी के मास्टर त रहबे कइल, हँसावे खातिर अभिनय से नृत्य तक में ना हिचके ई लइका। तनिको आलस ना, लूती नियन फर-फर उड़ेवाली खनहन देंहि। सेवा भाव के धनी त पहिलहूँ रहन, जबसे\nसाधू-संत का संघति में अइले तबसे अउरी विनम्र हो गइले। रामकथा के रसिक रहन, प्रवचन करत रहन, धर्मग्रंथन के अच्छा अध्ययन हो गइल रहे। जगियो करावे लागल रहन। एह सभका बादो हमरा खातिर उनुका आदर आ सनेह में तनिको कमी ना रहे। एकदम भक्त नीयन। ई पितृभक्त सपूत अपना बाबूजी के सदमा बर्दाश्त ना कइलसि आ देखत-देखत में हमनी का सोझा से फुर्र हो गइल। एही काल में चिंताहरन जी, संतोष जी, फणींदर जी बाहर-भीतर निकलि गइल लोग, धीरे-धीरे सभ ज्यादा व्यस्त होखे लागल। एकरा बाद भोजपुरिया गवनई में आवत अवमूल्यन आ नित नया-नया चैनलन के बाढ़ि का चलते चैपाल के भूमिका बदले लागलि। अब ऊ मजा कहाँ बा ? बजरिया टोल के डाॅ. शर्मा अभी थम्हले बानी, मदनो मिश्र जी में अब ऊ उत्साह नइखे लउकत, हालाकि अड़ले बानी उहाँका। अपना कई तरह के व्यस्तता में हमरो गइल-आइल आज-काल्हु कम हो गइल बा, एहसे सभके सङेरियो नइखीं पावत।\nपिछला दू साल से त जइसे एकदम बीरान हो गइल बा मन के आङन। नगपुरा में बबन मिश्र जी रहीं। हँसमुख आ परोपकारी व्यक्तित्व कहि दिहला से काम ना चली, हर तरह के विषय पर उहाँके सधल आ मौलिक चिंतन होत रहे। दूर तक के सोचत रहीं, गंभीरो ओइसहीं रहीं बाकिर मिलनसार रहीं। गाँव में उहाँके खाली ईजतिए ना रहे लोकप्रियो रहीं। हमरा साथ-साथ भरत शर्मा आ भगवती प्रसाद द्विवेदी जी से भी उहाँके आत्मीय संबंध रहे। साहित्यकार त ना रहीं उहाँका बाकिर साहित्य-मर्मज्ञ जरूर रहीं। हमरा पर त लरिकाइँए से उहाँके सनेह रहे। शरीर देखिके आ पहिलहीं नियन खिलखिलइला से केहूँ ना कहि सकत रहे कि उहाँका रिटायर हो गइल बानी। जब उहाँके ना रहला के खबर सुनलीं त धक से लागल करेजा में। पिछला साल पड़ोस के ठाकुर जी का साथे भी ऊहे बात। पढ़ाई में जतना तेज, ओतने कर्मठ। पटना के भूमि विकास बैंक में मनेजर रहीं। सभका खातिर समय निकालेवाला, लगातार संघर्ष से शिक्षा, नौकरी आ समाज में एगो बेहतर मुकाम पावेवाला एह व्यक्तित्व से हमहूँ पढ़ले रहीं। बहुत मानत रहीं हमरा के। आदेश मिलल कि रामरक्षा तू पटना आवऽ ना ! घर हम बनवा देबि। एगो बड़हन बल रहे उहाँके हमरा। अब ऊहो बल टूटि गइल। कतना सुनाईं, खाली दरदे परल बा हमरा बखरा में।\nफागुन कहाँ गइल ना कुछऊ लगल पता\nसावन बा हमरा आँख में आके समा गइल।\nआजु एक-एक करके सब याद आ रहल बा। हमरा एगो गजल के मुखड़ा एहू घरी प्रासंगिक लागता –\nसूतल सनेह आके के दो जगा गइल\nजिनिगी में दरद के बा लहबर लगा गइल ।\nपुरवइया आ पछिया आजुओ\nओसहीं गाँवमें बहतिया, चार बजे भोर में गंगाजी नहाएवाला लोगन के आजुओ रेला लागल रहेला बाकिर ई जानिके बहुत दुख भइल हा कि गाँव में अब दुआरे-दुआरे\nफगुआ नइखे गवात, देवी-देवता का अस्थाने पर गाइके नेग क लिहल जाता। गीत-गवनई के जमीन हटे हमार गाँव। आजुओ हम सभसे ईहे निहोरा करबि कि –\nगम के मारल हिया के मिलेला सुकूँ\nहर जुबाँ के गजल गुनगुनावल करीं।\nPosted in साहित्य\tTagged सरगो से नीमन बाटे सइँया के गाँव रे डाॅ. रामरक्षा मिश्र विमल\n‘शहंशाह’ ने पहले दिन, पहले शो से ही सफलता का इतिहास रच डाला है: आनंद गहतराज\n’निरहुआ हिन्दुस्तानी २’ से इतिहास रचने को तैयार हैं ’निरहुआ’


न्युयोर्क फिल्म फेस्टिवल में "हमका ओढ़ावे चदरिया " – Anjoria\nMarch 24, 2012 Editor मनोरंजन 0\nभोजपुरी फिलिमन के फोर्मुलेबजी ओहनी के देशी-विदेशी फिल्म फेस्टिवल्स से बाहरे राखेले. पइसा कमाये के आन्हर दउड़ मे फिल्मकार जड़-जमीन से जुड़ ना पावसु. से ऊ लोग भला मुद्दा के बात करबो करे त का आ कइसे? एही चलते एह फिलिमन के फिल्म फेस्टिवल्स त दूर, थियेटरों में केहू गंभीरता से ना लेव. बाकिर सिनेमा भोजपुरी के एह रचनात्मक दिवालियापन से बाहर निकालत निर्देशक शैलेश श्रीवास्तव ओकरा के अंतर्राष्टरीय कैनवास पर पेश करे के बीड़ा उठवले बाड़न.\n“ससुरा कब्बो दामाद रहल” अउर “तुलसी बिन सूना अगनवा” जइसन पारिवारिक फिलिमन में सुर्खियन में आइल शैलेश श्रीवास्तव अब भोजपुरी सिनेमा के एगो संवेदनशील मुद्दा से जोड़े के कोशिश कइले बाड़न. एगो साँच घटना पर बनल फिल्म “हमका ओढ़ावे चदरिया” में एड्स मरीजन खातिर समाज के असंवेदनशील रवैया देखावल गइल बा. मौत की घड़ी गिनत एड्स मरीजन खातिर ई सामाजिक उदासीनता उनका दरद के अउरी बेसहाउरि बना देले. एही मुद्दा के फिल्म में उठावे के कोशिश भइल बा\nचौबीस मिनट क ई डॉक्युमेंट्री फिल्म इंडिया इंटरनेशनल फिल्म फेस्टिवल में आपन झंडा फहरवला का बाद अब न्युयोर्क फिल्म फेस्टिवल में भेजल गइल बा. उमेद बा कि एह फिल्म से भोजपुरी फिलिमन के दुनिया के स्तर पर सम्मान जनक विस्तार मिल पाई.\nस्पेस क्रिएटिव मीडिया के रपट से


मंडली: इतिहास बने के कगार पर पहुंच गइल लौंडा नाच - अमितेश कुमार\nइतिहास बने के कगार पर पहुंच गइल लौंडा नाच - अमितेश कुमार\nउम्र के मार से जर्जर भईल ओह शरीर में आजो उहे लोच बा. आंख में चमक बढ़ जाला जस ही केहु नाच के नाम ले लेवेला. उ शान से रऊआ के बतीयहें कि मुजफ़्फ़रपुर के बाइ जी के कैसे एक बार उ हार मना देले रहलें. लोग बाई जी के रोक के उनकर नाच के देखे चाहल. आ केतना इनाम मिलल.\nनागा के नाम से मशहुर नागेन्द्र हजरा आ अब नागेन्द्र पासवान के एक जमाना में एरिया में तुती बोले. नाच में भीड़ ला उनकर नाम काफ़ी रहे. कई बेर तो उनका राखे खतरा नाच पार्टियन में मार हो गईल बा. आज नागा केस कटा लेले बांड़े. नाती पोता से भरल घर बा. खेती गृहस्थी करेलें. आ साल में बस एक दिन छठ के दिन कुछ चुनिंदा लोग के घर जा के कोसी लगे नाचेलें . काहे कि बरख-बरख से उ लोग उनका सुख दुख में साझा रहल बा. ‘बाकिर गांव में त बहूत भूप बा लोग’.\nनागेन्द्र के जीवन में आज नाच नईखे लेकिन उनकर जीवन नाच से निर्मित भईल बा. लेकिन उनका जीवन आ उनका जीवन जईसन अनेक कलाकार के जीवन के बनावे वाला नाच आज मरनासन्न बा. नाच बिहार आ यु.पी. के कुछ इलाका के प्रसिद्ध नाट्य रूपो ह आ एक जमाना में मनोरंजन के बड़का साधन. भोजपुरी के प्रसिद्ध नाटककार भिखारी ठाकुर के नाट्यदल निर्माण के प्रेरणा में एक ओर जहां लीला नाटक रहे उहे दूसरका ओर नाच. सही में देखल जाव त उ नाच के आपन आकार दिहलें. नाच में जौन पाठ खेलल जाव, उ अपना से तैयार करे लगलें आ एकरा मंच के भी एगो स्थाई फ़र्क दिहलें लेकिन कैसे इ जाने खतरा आईं तनका नाच के रंग रूप देख लियाव.\nनाच माने लौंडा नाच. इ विद्या शुरु कैसे भईल ई ठीक ठीक त पता नईखे लगावल जा सकत बाकिर अनुमान लगावल जा सकता. एह विद्या के जन्म ओह सारा लोकनाट्य भा परम्पराशील नाटकन लखा भईल होई जौन संस्कृत नाट्य परंपरा के बंद भईला के बाद सारा भारत में फ़ईलल. एह नाट्यरूपन के दु रूप बा. एगो उ विधा जेमें धार्मिक आधार रहे जैसे- रास लीला, राम लीला, यक्षगान, कूडियाट्टम. इ रूप ज्यादातर मंदिर आ धर्म के सरंक्षण में पलल बढ़ल.\nनाच के महत्त्वपूर्ण अंग: पाठ में जोकर\nलेकिन दोसर रूप उ नाटकन के बा जे कर धर्म से रिश्ता ओतना ना रहे आ ओकरा के आम जनता अपनईलस. नौटंकी, तमाशा, नाचा, माचा, इत्यादि अईसन नाटय रूप बाड़ सन. नाच भी अईसने नाट्य रूप ह. नाच के उत्पति के कहानी नाचा आ नौटंकी के उत्पति के कहानी से जोड़ल जा सकता. नाचा जौन छत्तीसगढ़ के प्रमुख लोक नाट्य रूप ह जेकरा के हबीब तनवीर विश्व में प्रसिद्ध क दिहलें, के उद्भव के कहानी लोग बतावेला. कि नाचा के शुरुआत शादी विवाह के अवसर पर भईल नाच गाना के कार्यक्रम से भईल. बारात ओरात या कहीं कौनो समाज के जुटानी पर लोग के मनोरंजन खतरा नाच गाना होखे. जईसे हारमोनियम , ढोलक और तबला के आगमन होत गईल नाचा के रूप बदलत गईल. खड़ा होके वाद्य बजावे वाला लोग बईठ के बजावे लागल आ रात बितावेला इ महसुस कईल गईल कि खाली नाच गाना से ना काम चली कौनो कहानी जोड़ल जाव. एह से ‘पाठ’ खेले के परंपरा के शुरूआत भईल. कलाकार अभिनय क के कौनो कहानी के प्रदर्शन करे लगलें. नौटंकी के जन्म के कहानी राजकुमारी नौटंकी आ फूल सिंह के कथा से जुड़ल बा. एही कथा के सुनावे के परंपरा धीरे धीरे नौटंकी शैली बन गईल आ एहमें दोसरो कथा सब जुड़ल चल गईल .\nनाच, नाचा आ नौटंकी के मिलल जुलल रूप बा. नाच के कहानी के नाचा के कहानी से जोड़ल जा सकता . बिहार आ उत्तर प्रदेश में नाच एगो स्वतंत्र विधा के रूप में विकसित भईल. एकर विकसित होखे के एगो और कारण इ बतावल जाला कि नौटंकी कंपनी सब एह क्षेत्रन में बहुत यात्रा करे आ ओकर आधार पर स्थानीय लोग आपन टीम बनावल लोग. नाचे गावे के परंपरा, लीला नाटक के परंपरा सब मिला जुला के नाच शुरु भईल होखी.\nनाच सब नाट्य रूपन लखा देव वंदना से शुरू होला. ओकरा बाद महिला बनल पुरूष कलाकार लोग गीत गावेला आ नृत्य करेला. इ नृत्य कुछ देर तक चलेला. पहिले नाच में गज़ल, खेमटा, ठुमरी, चैता, कजरी, कुल होखे लेकिन धीरे धीरे फ़िलिम के गीत एह गाना सब के अपदस्थ क देहलन सन. बाद में गा के नृत्य करे के परंपरा में रिकार्डिंग डान्स के परंपरा भी जुट गईल. कुछ देर के बाद जोकर आके झलकी देखावला. उ अपना हास्य व्यंग्य से दर्शक के हंसावेला. जोकर हंसी हंसी में ही गंभीर बात भी कह जाला सन. गंभीर हास्य के जगह अश्लील चुटकुला बाजी लेत गईल. लेकिन नाच में जोकर अईसन किरदार ह जेकरा पर नाच के दारोमदार होला. नाच पार्टी के उ सब से मंहग कलाकार होला. झांकी के बाद पाठ होला जेमें कौनो कहानी के नाटकीय प्रदर्शन होखेला.\nपाठ के चुनाव देख के लागेला कि नाच नौटंकी से प्रभावित रहे. काहे कि नाच में भी सुल्ताना डाकु, लैला मजनु, सत्य हरिश्चन्द्र, अमर सिंह राठौड़, इत्यादि के पाठ होखे. इ सब नौटंकी के प्रसिद्ध नाटक हऊअ सन. नाच में रहे वाला लोग भी बतावेला कि किताब कानपुर से आवे. लेकिन खाली नौटंकी तक ना रह के कुछ आउर भी नाटक होखे. जेकर के कभी खुद से भी गढ़ल लोग. जेमें भिखारी आपना नाटक अपने लिखलें. कभी कभी कुछ फ़िलिम के भी नाटकीय पाठ होखे.\nनाच के मंच बहुत खुला स्वरूप वाला होला. मुख्यतः एगो शामियाना के अंदर इ होला. शामियाना के सरंचना अईसन होला कि ओकर भीतरी घेरा में अंदर चार गो बांस एह तरे लागल रहेला कि एगो वर्ग बने. इहे वर्ग नाच के मंच ह. लगभग चारु ओर से दर्शक बईठेला. एक ओरी कलाकार लोग के प्रवेश प्रस्थान के रास्ता छोड़ल रहेला. नाच के वाद्य यंत्र भी उहे सब बा जे भारत के और लोकनाटकन के. जैसे कि हरमुनिया, नाल, नगाड़ा, क्ल्येरनाट, बैंजो..बाद में ड्रम सेट भी एह वाद्य यंत्र में जुड़ गईल. नगाड़ा नक्कारा के कहल जाल जेकर आवाज से नाच के शुरूआत होखे के पता चल जाला.\nअइसन दृश्‍य भी आम रहे नाच में\nनाच में तीन तरह के कलाकर होले. एगो नर्तकी. नर्तकी पुरुष ही बनेला. आज भी नाच में स्त्री के प्रवेश नईखे भईल. नर्तकी बनावेला पहिले नाच के मुंशी आ मालिक लोग गांव -गांव घुम के लईका चुने लोग. किशोर लईका. फ़ेर ओकरा के ट्रेनिंग देवे लोग. एगो दोसरा यौनिकता के धारण करते हुए भी इ लोग सामान्य पुरुष जीवन जिये ला लोग. नर्तकी जेकरा के लौंडा भा नचनिया कहल जाला नाच के प्रमुख भाग ह. नचनिया लोग के नॄत्य आ गायन दुनो कला में दक्ष होखे के पड़ेला,. दोसर. कलाकर होला जेकरा के एक्टर कहल जाला. नाच में अक्सर उम्रदराज नचनिया लोग एक्टर बन जाला. कुछ स्वतंत्र रूप से भी एक्टर बने ला लोग. एक्टर लोग के भी गायन, नृत्य आ अभिनय के प्रशिक्षण दिहल जाला. तेसर होला लोग समाजी जो साज बजावेला लोगा आ नाच के समान ढोए वाला लोग. एह पुरा टीम के जिम्मा मालिक आ मुंशी के होला. मालिक द्वारा सालाना के अनुबंध पर समाजी, नर्तकी आ एक्टर के राखल जाला. टीम के कमाई के मुख्य स्रोत ह लगन आ पर्व त्योहार के महीना. बाकीर समारोह आ पारिवारिक उत्सव के मौका पर भी नाच पार्टी के बोलावल जाला. एहे मौका पर नाच पार्टी साटा बान्हेला तय पैसा पर आ आयोजक किहां जाला. एह तरह से इ पूरा व्यावसायिक रंगमंच बा काहे कि ए कलाकारन के कमाई नाच से होला. साल के कुछ महिना खासकर बरसात के महिना अभ्यास के महीना ह. जेमे नाच दल मिलके अभ्यास करेला. एही अभ्यास के बाद साल भर प्रदर्शन होला. पहिले मुंशी लोग के काम अभ्यास करावल रहल ह.\nसमय के साथ एह लोक रंगमंच पर बहुत बदलाव आईल बा. टेक्नोलजी, आर्केस्ट्रा, मनोरंजन के बदलत परिभाषा, वैश्वीकरण इत्यादि के एक साथ प्रहार से एह मंच के शामियाना उखड़े लागल बा. अपना के बचाव के लेल इ नाच रूप हर तरह के समझौता कईलक. अश्लीलता के आगमन एतना भईल एमें कि एकर सामान्य दरशक भी ऐसे धीरे धीरे दूर हो गईल बा. आर्केस्ट्रा एह मंच के बहुत नुकसान देहलस. आर्केस्ट्रा के अईला के बाद पुरुष नर्तकी के मुकाबला महिला नर्तकी से हो गईल. आ नारी देह के तुलना में पुरूष देह के भाव कम हो गईल. नचनिया से बढ़्त छेड़-छाड़, सामाजिक अस्वीकृति से एह पेशा के कोई नईखे अपनावे के चाहत. मंहगाई के एह दौर में आर्थिक सुरक्षा के अभाव भी कलाकारन के हड़कावे के कारण बा. धीरे धीरे नाच पार्टी बंद होत जाता. जे चलता उ जैसे तैसे चलता. पहिले के सामंती मानसिकता के लोग आ कम आय वाला लोग भी एह पार्टी के बोलावे लेकिन अब इहो लोग नाच के नईखे बोलावत.\nपाठ चालू बा\nसरकार के भी एह नाट्य रूप पर कौनो ध्यान नईखे. ओकर कारण बा समाज में एकरा प्रति लोग के भाव. एक जमाना में मनोरंजन के मुख्य् स्रोत रहल नाच से आज लोग अपना के जोड़े में अपन तौहीन बुझता. आर्केस्ट्रा आ डीजे के जमाना में नाच के के पुछता. आ जौन समाज में इ पनपल ओही समाज के लोग जब एकरा से पीछा छोड़ावता, तब और केहु का करी. एकरा के बचावे ला भी केहु के ध्यान नईखे. आजकल के जमाना में परंपरा के बचावे के के चाहता?\nफेर एक बेर नागा के बात. जीवन भर नाच से नाम आ धन कमाये वाला नागा के ओकर घर के लोग ही जीवन के उत्तरार्ध में उपेक्षित कईलक आ ताना देलक. इ जनला के बाद भी कि उनकर आधार नाच बा. आज ओ लोग के लाज लागता इ कहाये में कि उनकर बाबुजी नचनिया हऊएं. लईका लोग के एह भावना ला समाज जिम्मेदार बा. जे एगो कलाकार के कलाकार के इज्जत नईखे देत. ओकर नचनियापन आ जाति ओकर पहचान बन गईल बा. ओकर कला के कौनो मोल नईखे. भोजपुरिया समाज के जौन क्षरन भईल बा ओमे का इ मासिकता जिम्मेवार नईखे?\nका बात बा कि एही विधा से भोजपुरी ठाकुर के महान कह के गुण गान कईल जाता लेकिन उनका समाज के अधिकांश लोग के हंसी के पात्र मान के तिरस्कृत कईल जाता. वैसे भिखारी के कम तिरस्कार ना भईल. लेकिन उनकर मूल्य लोग बूझलक. एह कलाकारन के का होई…? नागा हमरा से पुछेलें कि नाच के का होई? हमनी के सीखल बुद्धि के का होई? हम एह सवाल पर उनका भूलिया दिलें काहे कि जवाब नईखे… खोजे के बा!\nनाच पर खोजला से भी कौनो किताब ना मिली. कुछ अनुभव, कुछ देखल नाच, कलाकारन से बातचीत पर इ लेख आधारित बा. एह लेख के परिष्कार ला सुझाव आवश्यक बा. नाचा के विकास जाने में अनुप रंजन पांडेय जी से बातचीत सहायक भईल. जिनकर नाचा पर शोध बा. नौटंकी ला कैथरीन हेन्सन एगो किताब लिखले बाड़ी. चौमासा पत्रिका से भी एक आध गो लेख से सहयोग मिलल. कोसिस होई कि इ लेखन शृखंला में होखे. प्रतिक्रिया के इंतज़ार.\nअमितेश दिल्‍ली युनिवर्सिटी से रिसर्च कर रहे हैं। रंगमंच, सिनेमा और साहित्य में इनकी ग‍हरी दिलचस्‍पी है. बतौर अमितेश किताबों के बाहर की दुनिया में सीखने कि लिये ज्यादा कुछ है …’ इनसे amitesh0@gmail.com पर संपर्क साधा जा सकता है.\nसरोकार से साभार\nप्रस्तुतकर्ता Punj Prakash पर 10:15 pm


का हो अखिलेश, कुछ बदली उत्तर प्रदेश ? – Anjoria\nMar 20, 2012 अखिलेश, उत्तर प्रदेश, बेरोजगारी भत्ता, मायावती, मुलायम, यूपी\nआप त जानते हईं कि हमहन के देश के लोग आ खास कर के यूपी के लोग साक्षरता से लिहले रोजगार ले फिसड्डी बाड़े. विकास के बात कइल त खैर जरला पर नून छिड़कल जस हो जाला. ई विकासे के मार ह कि राहुल गांधी यूपी वालन के भिखारी शब्द से सुशोभित कर जाले आ फ़र्जी कागज़ फाडत-फाड़त आप के ताजपोशी ला लाल कालीन बिछवा जाले. अपने हालांकि तबहिये कह दिहले रहीं कि चुनाव परिणाम का बाद ऊ अउरियो बहुत कुछ फड़ीहें. आ देखीं ना हार सकरला का बाद से लोकसभा में लउकबो नइखन कइले. सुने में आवत बा कि अपना महिला मित्र का संगे कवनो परदेसी जमीन पर लउकल रहले. खैर, ऊ त चुनावी माहौल रहे. अपहू बहुत कुछ दाएं-बाएं बोल गइल बानी. कर करा गइल बानी. चलीं ओह सब के भुला देत बानी. बाकिर कबो राहुल से भेंट होखो त उनुका के बतायब जरूर कि यूपी के लोग अब देशे ना दुनियो में कई जगहा माथ पद पर भा अगिला कतार मे लउकेले. आ ई सब आजु से ना बरीसन बरीस से बा.\nहँ, ई सही बा कि उद्योग धंधा ना रहला का चलते बहुते बेरोजगार नवही मुंबई, दिल्ली, कोलकाता, आसाम वगैरह भा दुबई, बैंकाक, अफ़्रीका, आस्ट्रेलिया, लंदन, वाशिगटन वगैरह जगहन पर जात रहेले. कबो आस्ट्रेलिया, कबो आसाम त कबो मुंबई वगैरह में पिटातो रहेले. त एहमें ओह बेचारन के का दोष? ई सब त आप राजनेतवन के किरिपा बा. ओहिजा जाहूं में अउर पिटाहूं में. ना त देखीं ना जौनपुर से मुंबई गइल कांग्रेसी कृपाशंकर सिंह भा आज़मगढ से मुंबई गइल आपही के पार्टी के अबू आज़मी जे कबो मजदूर रहन, अब अरबपति बाड़न. भलही भठीयरपन वगैरह के अछरंग लाग गइल त का ! राजनेता होखे के कवच त बा नू. आ बहुते सगरी लोग अइसनो बा जे दिल्ली मुंबई ना गइल. लखनऊवे भा अपने गृह जनपद में कृपाशंकर सिंह आ अबू आज़मी के कान काटत बइठल बाड़न. केकर केकर नाम लीं आ केकर ना लीं ? अउर कि कवना पार्टी में ई भईया लोग नइखे. भठियरपन, दबंगई, गुंडई वगैरह में सबही एक दोसरा से अव्वल बाड़े. बसपा आ सपा त फोकट में बदनाम बाड़ी सँ. का कांग्रेस, का भाजपा, का पीस, का ई, का ऊ सगरी पार्टी में एक से एक टॉपर बइठल बाड़े. आप एहनी सब पर अँकुसा वगैरह लगावे के नाटको करब कि ना ? आ कि फेर जेपी ग्रुप भा पोंटी चड्ढा वगैरहनो पर कागजी तलवार भांजब ? आखिर एहसे पहिले ई लोग त अपनही के खेमा में रहुवे.\nबताईं आपके कि हमहू कबो जहाज चलवले बानी. पानीओ वाला आ आसमानो वाला. तलवार आ बंदूको. बाकिर बचपन में. खिलौना वाला. कागज के नावो. जब कबि बरखा होखे नाव भा जहाज कहीं तुरते बनावत रहीं इ चलाइयो लेत रहीं. वइसहीं जइसे आपलोग चुनाव के एलान होखते घोषणा पत्र बना लीहिले, वादा-इरादा गढ लीहिले आ चुनाव बाद भुलाइयो जाइले. वइसहीं जइसे आप चुनाव में डी पी यादव के त पार्टी में शामिल करे से मना कर दिहनी आ साथही आज़म खां के तबहिये नाप लिहनी आ मोहन सिंह जइसन के शहीद करा दिहनी. लोगो के बहुते नीमन लागल. बाकिर ई का ? अपने त निर्दलीय राजा भैया जे पोटा, गैंगेस्टर वगैरह से सुशोभित हउवें, जेल यात्रा वगैरहो में निपुण हउवें, उनुको के जेल मंत्री बना दिहनी. निर्दलीय होखला का बावजूद. कुछ पत्रकार ना जाने कइसे सवाल उठा दिहले आप के सोझा त आप बता दिहनी कि राजनीतिक दुशमनी का चलते उनुका पर मुकदमा लिखाइल रहुवे. इशारे इशारा में बिना नाम लिहले कह दिहनी कि मायावती उनुका के रंजिश में फंसवली. आ कहनी कि तारीख देख लऽ. का बात करत बानी अखिलेश जी? तारीख त बतावत बिया कि राजा भईया पर सबले पहिला मुकदमा लिखाइल रहुवे साल १९८९ में. धारा १४७, १४८, १४९ आ ३०७ में. तब आपके पिताश्री मुलायम सिंह यादव मुख्यमंत्री रहनी. कवनो मायावती वगैरह बा. त का आपहू के कबो कवनो राजनीतिक रंजिश रहल रहे राजा भईया से? तबहियो मंत्री बना दिहनी ? अतने ना जब ६ जुलाई, १९९५ के कुंडा के दलेरगंज में ३५ गो मुसलमानन के घर जरा दिहल गइल रहे तब तीन दिन ले एह मुसलमानन के घर धू-धू करके जरत रहल. आगजनी का बाद मुस्लिम लडकियन से बलात्कार करवा के ओकनी के गायबो करवा दिहल गइल रहे. दलेरगंज में तब सिर्फ़ बूढ़ आ लांगड़े बाचल रह गइल रहले. बाकी लोग घर छोड भाग गइल रहे. तब आपके पिताश्री मुलायम सिंह यादव हफ्ता भर ले विधान सभा ना चले दिहले रहले. एह मुसलमानन के कुसूर सिर्फ़ एतने भर रहल कि ऊ राजा भईया के वोट ना दिहले रहले. एहन के वोट नियाज़ हसन के मिलल रहे जे विधान सभा अध्यक्ष रहले.\nकल्याण सिंह जब मुख्यमंत्री रहले तब उनुका साथे हम प्रतापगढ गइल रहीं. चुनाव कवरेज ला. ऊ तब राजा भईया के कुंडा के गुंडा कहिके ललकरले रहले. आजुवो गूगल पर कुंडा टाइप करब त पहिले कुंडा के गुंडे खुलेला. फेर कुछ अउर. कल्याणे सिंह राजा भईया पर पहिला बेर पोटा वगैरहो लगवले रहले. लेकिन पतित राजनीति के खेल देखीं कि कल्याणे सिंह राजा भैया के सबसे पहिले कैबिनेट मंत्री बनवले. राजा भईया जब राजभवन में किरिया लेबे बइठल रहले तवनो दिने राजा भईया पर वारंट रहल से हम तबके प्रमुख सचिव गृह हरीशचंद्र जी से बतवनी कि देखीं एहिजा अपने के एगो वांटेड अपराधी बइठल बा. ऊ तुरते चौकन्ना भइले आ पूछले कि कहवाँ ? हम किरिया लेबे वाला मंत्रियन का साथे बइठल राजा भईया के देखवनी त ऊ ढीला पड़ गइलन. मेहराइल मुसुकी फेंकत कहले आपहू का मजाक करत बानी ? इहे बात थोडका देर बाद हम तब के पुलिस महानिदेशक श्रीराम अरुण से कहनी. ऊ हडबडा गइले आ फ़ौरन उनुकर हाथ अपना रिवाल्वर पर चल गइल. बाकिर जब हम उनुका के राजा भईया के देखवनी त उहो थिरा गइले. ई तब रहे जब ई दुनु अधिकारी ईमानदार आ कड़क छवि वाला मानल जात रहलन. बलुक हम त श्रीराम अरुण से इहो कहनी कि बताईं, अगर आपके जगहा हिंदी फ़िल्म के नाना पाटेकर टाइप कवनो पुलिस अफ़सर होखीत त का करीत ? एहिजे पटक के पहिले राजा भईया के निपटा दीत. शपथ-वपथ बाद में होत रहीत. बाकिर श्रीराम अरुण बेचारा हंसी, मेहराइल हंसी हँस के रह गइले.\nअखिलेश जी, आपके मालूमे होई कि राजा भईया पर अबहियो ३५ गो से अधिका मामिला दर्ज बावे. आपके शायद इहो मालूमे होई कि इलाहाबाद के चौधरी महादेव प्रसाद कालेज से थोड़िका पढाई कइले राजा भईया के उनकर पिता उदय प्रताप सिंह एहसे बेसी ना पढ़वले कि बेसी पढ़ला लिखला से आदमी कायर बन जाला. से देखीं ना राजा भईया कायर ना भइलन आ बहादुरी के कतना त कीर्तिमान स्थापित कर दिहलन. पोटा, गैंगेस्टर सब से सुशोभित बाड़े. आ आप हईं कि बतावत बानी कि उनुका के राजनीतिक रंजिश में फंसावल गइल बा. अरे मायावती अउर अमर सिंह के एके साथ रिगावही के रहल त कवनो दोसर तरकीब अजमवले रहतीं. ई तरकीब कबो हो सकेला कि भारी पड जाव.\nप्रिय अखिलेश जी, अइसन नादानी कवनो सरकार के मुखिया के शोभा ना देव. आपके पिताश्री एहसे पहिले अमरमणि त्रिपाठी मामिलो में इहे कइले रहीं. जब ऊ मायावती मंत्रिमंडल सुशोभित करत रहले तबहिये मधुमिता के मरवावे के आरोप उनुका पर लागल. आपके पिताश्री उनुका नाकिन दम कर दिहलन. उनुका तब मंत्री पद से इस्तीफ़ा देबे के पड़ल. बाकिर ई का ! आपके पिताश्री के जब सरकार बनल त उहे अमरमणि उनकर तारनहार बन गइलन. अब त खैर ऊ मेहरारू संगे जेल के शोभा बढावत बाड़े बाकिर उनुका बेटा के त आप तार दिहनी. विधायक बन गइल बा. अचरज ई कि ओकरा के मंत्री ना बनवनी. आज़म खां से लगाइत शिवपाल, बलराम यादव, राजाराम पांडेय वगैरह सबही त आपके चचे हउवें. संबंधे में ना राजनीतिओ में. तनी सावधान रहब. आपके पिताश्री आपके मुख्यमंत्री बनवनी पुत्र मोहे में सही एहिजा ले त ठीक रहुवे. बाकिर ई जे आपन शिवजी के बरातो आप के माथे मढ़ दिहनी एकर का का कीमत आवे वाला दिनन में आपके चुकावे के पड़ी, से त आवे वाला दिने बताई. तवना पर आपके अपने कार्यालयो में अनिता सिंह जइसन चाचियन से निबाहे के पड़ी. साँचहू आपके पिताश्री ई सब करि के कतई ठीक ना कइनी. आशीर्वाद दे के कह त दिहनी कि आप अपना कुर्ता पर दाग ना लागे दीं. बाकिर जे तमाम दागी मंत्रियन आ अफ़सरान के फौज से आपके रुंध दिहनी, ओकर का करब आप ? एह बंधन आ बाधा से कइसे छुटकारा पाएब ? आपके साथ जाने-अनजाने हो इहे गंइल बा कि केहू आपके पाँख काट के हाथ में थमा देव आ पूछे कि भाई उड़त काहे नइखऽ ? हमरा त डर लागत बा कि बहुमत के सरकार का बावजूद आपके गति कहीं मनमोहनो सिंह से खराब मत हो जाव. भगवान बचाए आपके एह बला से ! खुदा महफ़ूज़ राखे हर बला से !\nआप के पिताश्री मुलायम सिंह के राजनीति आ कार्यशैली से हमहीं का बहुते लोग वाकिफ़ बा. हम त बार-बार आपके पिताश्री के कवरो कइले बानी, साथ में यात्रा कइले बानी, बहुते सगरी इंटरव्यू कइले बानी. बलुक एक बेर त जान जात-जात बाचल. तब १९९८ में मुलायम सिंह यादव संभल से चुनाव लडत रहलन. हमहन कुछ पत्रकार कवरेज खातिर संभल जात रहीं कि एगो ज़बर्दस्त एक्सीडेंट हो गइल. सीतापुर से पहले खैराबाद में. हमहन के अंबेसडर आ ट्रक आमने-सामने लड गइल. हमार साथी जयप्रकाश शाही आ ड्राइवर के त मौके पर निधन हो गइल. हम आ गोपेश पांडेय कवनो तरह बाच गइनी जा. आपके पिता तब हमहन के इलाज आ देख रेख में कवनो कसर ना छोड़ले रहीं. सब से पहिले देखे आवे वालनो में उहें रहनी. हम जानत बानी कि अइसही अउरियो तमाम लोग के मदद ऊ हमेशा करत रहल बानी. चाहे सत्ता में रहल होखीं चाहे सत्ता से बाहर.\nअबही ताज़ा कडी बनलन अदम गोंडवी. उनुकरो इलाज में, देखो-रेख में आपके पिता कवनो कमी ना होखे दिहनी. अब ऊ ना बचलन, ई अलगा बाति बा. से कहे के कुल मतलब ई कि मुलायम सिंह यादव के नियति अउर नीति से बार-बार वाबस्ता रहल बामी हम भा हमरा जइसन लोग. से समुझ में आ जात बा कि ऊ अब का कहब आ का फैसला लेहब ? अबहीं आपके देखल बाकी बा. तुरंत-तुरंत कुछऊ कहल जल्दबाज़ीए होखी. लेकिन अबही जवन पूत के पालना वाला पांव लउकत बा, ऊ बहुते भरोसा नइखे देत, ई कहे में हमरा इचिको संकोच नइखे. अबही जवन मायावती राज में उत्तर प्रदेश दलित उपनिवेश में तब्दील हो गइल रहल, लागत बा कि अब यादव उपनिवेश के आहट बा. मायावती राज में जइसे ब्राह्मणोवाद के छँवक लउकत रहुवे, लोग खाँसत रहल. यूपी के सेहत खातिर ना ऊ ठीक रहुवे ना ई ठीक बा. संतुलन बनावत चलला में का हरजा बा ? फेर आप अउर आपके पिताश्री त लोहिया माला जपे वाला हईं. लोहिया त एह सबके इचिको भर पसंद ना करत रहलन, त आपके गला से ई सब कइसे घोंटात बा ? आपके पिताश्री त खैर लोहिया लोहिया जपतो रहसु आ इहो सब करत रहसु अपना मुख्यमंत्रीत्व काल में. लोहिया के लगभग सगरी सिद्धांतन के ऊ तिलांजलि देत राजनीति करे के आदी हईं.\nसंचय का खिलाफ़ रहलन लोहिया. बाकिर मुलायम पर आय से अधिका संपत्ति के मामिला आजुवो सुप्रीम कोर्ट में लटकल बा. वंशवाद भा परिवारवाद का खिलाफ़ रहलन लोहिया. बाकिर देखीं ना आपके पूरा परिवार सत्ता में लोट-पोट बावे. आप खुदहु अपना पिता के विरासत सम्हरले बइठल बानी. जवना कांग्रेस का खिलाफ़ लोहिया भर जिनिगी लड़त रहलन, आप लोग पहिले ओही कांग्रेस दूध पियत रहीं, आ अब ओकरे के दूध पिआत बानी. त ई सब का ह ? अउर अइसने तमाम बात बा जवन लोहिया का खिलाफ़ आपलोग करते रहीलें. ई ठीक नइखे. ना आप खातिर, ना आपके पार्टी भा सरकार खातिर, ना ही यूपी भा देश खातिर. ठीक वइसही जइसे आप ऐलान कइले बानी कि मायावती के बनवावल स्मारकन से मूर्तियन के त ना हटाएब बाकिर ओहिजा स्कूल भा पार्क बनवाएब. ई ठीक नइखे. आप बार-बार कहत बानी जे बदला के कार्रवाई ना करब. बाकिर होखी ई बदले के कार्रवाई. आप मानीं चाहें मत मानीं, नाक आगे से पकड़ीं भा पाछे से बात एकही बा. अंबेडकर होखसु भा कांशीराम, एक बार आप उनका से असहमत हो सकीले, कवनो बात ना दस बार चाहे हजार बार होईं. बाकिर ऊ हमहन के समाज के सझवा के धरोहर हउवें, ईहो मान लिहला में कवनो नुकसान नइखे. ओह स्मारकन भा पार्कन में भइल धांधली पर त आप पूरा कार्रवाई करीं बाकिर ओहिजा स्कूल भा अस्पताल बनवावल तर्क सम्मत ना होखी. बहुते ज़मीन पडल बा उत्तर प्रदेश में. जतना चाहीं ओतना स्कूल भा अस्पताल बनवाईं. बाकिर ई बदला के कार्रवाई ठीक नइखे. कम से कम आपके सरकार का हित में त कतई ना. ना होखे त एक बेर पाछा मुड़ के इतिहास पर नज़र डाल लीं. आपके पिताश्री के एगो गुरु हईं चौधरी चरण सिंह. जनता पार्टी सरकार में जब केंद्रीय गृहमंत्री बननी त इंदिरा गांधी का खिलाफ़ एतना आयोग पर आयोग बइठा दिहनी कि जवना इंदिरा गांधी के जनता एकदमे साफ कर दिहले रहुवे, ओही इंदिरा गांधी के वापिस आवे में पाँचो साल ना लागल. अढ़ाईये साल में जनता फेर जनता पार्टी के धूरि चटावत इंदिरा गांधी के वापस दिल्ली में सत्ता दे दिहलसि. त ई आ अइसने गलतियन से बाचब तबहिये आप के आ यूपी के भला होखी. टकराव से त सभकर नुकसाने होखी. ई सही बा कि जनता मायावती के मूर्तियन आ पत्थरन के बिलकुल पसंद ना कइलसि. बाकिर जवन आप करे जात बानी, जनता उहो पसंद ना करी.\nनीमन रही अखिलेश जी कि मतभेद आ रगडा-झगडा छोड उत्तर प्रदेश के विकास का राहे ले जाईं. जनता आप के रुप में विकास के सपना देखले बिया, विनाश के ना. नाहीं काल्हु के वापिस आके मायावती भा केहू अउर लोहियो पार्क में स्कूल भा अस्पताल खोले लागी. अइसन बातन के कवनो अंत ना होला. कवना कवना स्मारक भा पार्क के स्कूल भा अस्पताल में बदलब हमनी का भला? अबही पहिले त अपना पार्टी के लोगन के अनुशासन में बान्हीं आ कहीं कि दबंगई छोड के शांति कायम करे लोग. नाहीं अबही पांचे साल पहिले एगो नारा लागल रहल कि चढ गुंडन का छाती पर, मुहर लागी हाथी पर ! त तब हाथी के राज आइयो गइल रहे. बाकिर अबही अबही आप हाथी के साइकिल से कचारत राज करे आइल बानी, त अइसन कुछ मत करीं कि हाथी जल्दिये लवटि आवे. भा फेर इलाकाई पार्टियन से उबियाइल लोग पंजा भा कुछ अउर देखे लागे. अबहीं त देखीं ना कि हमरा गाँव से एगो पुरनिया आइल बाड़न. चुनाव घरी आपके भाषण सुन के बहुते मोहित रहलन आप पर. माफ़ करब आप के भाषण सुन के ना बलुक आपके भाषण में बेरोजगारी भत्ता के बात सुनि के मोहित रहलन. ऊ हमरा पाछा पड़ल बाड़न कि आपसे मिलवा देहीं. हम बता दिहनी कि आप बहुते बिजी बानी, मिल ना पाएब. बाकिर ऊ चाहत हईं कि कवनो तरह उनकर बाति आपले चहुँप जाव. त अखिलेश जी, ई चिट्ठी दरअसल उनकरे बात कहे खातिर लिखे बइठल रहीं. माफ करब बहुते कुछ दायां बाँया लिख दिहलनी. त ओह बुजुर्गवार के कहना बा कि उनहन के त आप ठग लिहनी. आ उनुके के ना सगरी जवार के ठग लिहनी. सभे आपके एही असरे वोट दिहले रहुवे. अब सभकर आसरा टूट गइल बा. ऊ कहत बानी कि जब आप बेरोजगारी भत्ता के भाषण दिहले रहीं तब उमिर के कवनो सीमा ना बतवले रहीं कि पैतीस का बादे बेरोजगारी भत्ता मिली. उनकर तीन गो बेटा आ एगो बेटि बिया. सब पढल-लिखल बेरोजगार. अबही पैतीस के होखे में दस साल से बेसी के टाइम बा. हम बतवनी जे घोषणा-पत्र में साफ लिखल बा पैतीस साल का बाद. त उहों के हमरा के साढ डपट दिहनी कि भाषण घरी कवनो घोषणा पत्र ना बँटाइल रहुवे.\nअब हम उनुका के कइसे समुझाईं आ का समुझाईँ अखिलेश जी? आपही बताईं. बेरोजगारी भत्ता के साथे-साथ रोजगारो के तमाम योजना का ना चला सकीं आप ? आखिर बहुमत के सरकार हवे आपके. कुछऊ कर सकीलें आप. आप जवान हईं. एगो युवा के तडप आ उहो रोजगार के तडप का आप ना जानत होखब ? ज़रुरे जानत होखब. बंगला में एगो कहाउत कहल जाला कि केहू के खाये के मछरी दिहला से नीक होला कि ओकरा के मछरी मारल सिखा दिहल जाव. आपहू आखिर इहे काहे नइखीं कर देत ? आखिर कबले बेरोजगारी भत्ता देहत प्रदेश के नवहियन के भिखारी बनवले राखब ? अब देखीं ना क कि ई चिट्ठी आपके भेजे जाते रहनी कि तीन चार दिन पुरान अखबार लउक गइल. जवना में हमनी के एगो बुजुर्ग लेखक अमरकांत जी के ज्ञानपीठ सम्मान दिहला के खबर छपल बा. उहाँ के सम्मान लिहला का साथे एगो बयानो जारी कइले बानी. दरअसल उत्तर प्रदेश हिंदी संस्थान लेखकन के हर साल जवन सम्मान पुरस्कार देत रहुवे ओकरा के मायावती अपना तानाशाही से रद्द कर दिहले रही. त अमरकांत जी चाहत बानी कि ओकरा के मुलायम सिंह बहाल करसु. अखिलेश जी, अगर आप एहू पर विचार कर सकीं त खुशी होखी.\nहँ, ई चिट्ठी तनिका ना बहुते बड़हन हो गइल बा. का करीं बाते बहुत बा. अबहियों बहुत बात रह गइल बा. जे फेर कबो. एक बात अउरी बताईं कि मन करी त आपके अइसने अउरी चिट्ठी लिखत रहब. लोग के बात बतावे खातिर. एहूसे कि हम जानत बानी कि आपके अफ़सरशाही, कार्यकर्ता अउर अखबार, चैनल सब के सब अब चाटुकार हो गइल बाड़न. बिकाऊ आ पालतू हो गइल बाड़े. जवन बात आप के नीक लागे उहे बात आपसे कहीहें. बाकी पी जइहें. अब देखीं ना कि मायावती अफ़सरान के अतना टाइट कर दिहले रही कि बेचारा आपन बाते कहल भुला गइले. का आई ए एस, का आई पी एस, का पी सी एस, पी पी एस सबही आपन सालाना वीक तक मनावे के बरीसन के परंपरा तक तूड़ दिहलें एह पाँच सालन में. त जे लोग आपन बात कहहू में कायर भा नामरद होखे का हद ले चल जासु ओह अफसरन से आप उम्मीद करी कि ऊ जनता के दुख दर्द बता के भा आपके गलती बता के आ बैल हमरा के मार कहीहें ? का अइसहीं एगो एक नान आइ ए एस कैबिनेट सेक्रेट्री बनि के एहलोगन पर बरीसन राज कर गइल ? अउर ई अपना के रुलर के खांचा से बाहरो ना निकाल पवलें. अब त ई अफ़सर अतना दिन ले पिंजड़ा में बंद रह चुकल बाड़े कि आप गलती से जे बाहरो निकाल देहब एहनी के त ई उड़ ना पइहें. कवनो कुकुर बिलार भलही एहन के मार के खा जाव. रहल बात अखबार आ चैनलन के त उनुकर हालत त एह अफसरनो से गइल बितल बा. ई सब अब महज दुकान बाड़ी सं. जब जेकर सत्ता बा तब तेकर अखबार बा, तब तेकर चैनल बा. अबहीं के मायावती के रहल, अब आप के हउवें. अब बचले आपके कार्यकर्ता. त सत्ता मिलला का बाद ऊ होशो में बाड़े का भला ? वइसहू नीचे के नेतागिरी अब अउरो पतित हो गइल बा जइसे उपर के. से चिट्ठी हम लिखत रहब. आप अउर आपके मशीनरी के नीक लागे भा बाउर. हम त चिट्ठी लिख-लिख के पूछ्ते रहब कि “का हो अखिलेश, कुछ बदली उत्तर प्रदेश ?”


मोदी के नेपाल दौरा : लुम्बिनी पहुंचले पीएम, जल्दिए बुद्ध पूर्णिमा के विशेष प्रार्थना में शामिल होईहे - खबर भोजपुरी\nप्रधानमंत्री नरेंद्र मोदी नेपाल के लुम्बिनी पहुंचल बाड़े। इहाँ उ सबसे पहिले पीएम माया देवी मंदिर के दर्शन करीहे अवुरी एगो विशेष प्रार्थना सभा में शामिल होईहे। एकरा अलावे बुद्ध पूर्णिमा के मौका प उ लोग अशोक स्तंभ के सोझा घी के दीप जरा के बोधि के पेड़ के पानी चढ़ा दिहे। ई गाछ उ 2014 में नेपाल के उपहार में देले रहले।\nप्रधानमंत्री मोदी 2566वां बुद्ध जयंती समारोह में भी शामिल होईहे अवुरी बौद्ध विद्वान अवुरी भिक्षु समेत नेपाल अवुरी भारत के जनता के संबोधित करीहे। पीएम के एह यात्रा के मकसद ऐतिहासिक आ सांस्कृतिक परंपरा के साथे नेपाल आ भारत के बीच सदियन से चलल आ रहल धार्मिक संबंध के बढ़ावा दिहल बा।\nबौद्ध संस्कृति आ धरोहर के शिलान्यास करी\nप्रधानमंत्री नेपाल में भारत के पहल पर बनत भारत अंतर्राष्ट्रीय बौद्ध संस्कृति आ धरोहर केन्द्र के शिलान्यास करीहें. एह जगह पर बौद्ध परंपरा के अध्ययन होई।\nसांस्कृतिक-शैक्षिक क्षेत्र में सहयोग बढ़ावे पर संभव चर्चा दुपहरिया में भारत आ नेपाल के प्रधानमंत्री के बीच द्विपक्षीय बइठक होखे वाला बा. एह बइठक में दुनु देशन का बीच सांस्कृतिक आ शैक्षिक क्षेत्रन में सहयोग बढ़ावे खातिर बतकही कइल जा सकेला. प्रधानमंत्री मोदी के सम्मान में एगो भोज भी रखल गईल बा, जवना में नेपाली पीएम अपना मंत्रिमंडल के संगे मौजूद रहीहे। नेपाल से लवटत घरी बुद्ध महापरिनिर्वाण स्थल पर आपन माथा झुका दीहें. नेपाल से लवटला पर प्रधानमंत्री नरेंद्र मोदी कुशीनगर में बुद्ध के महापरिनिर्वाण स्थल पर प्रणाम करीहें. पूजा के बाद चेवर चढ़ावल जाई। एकरा अलावे ध्यान अवुरी बौद्ध भिक्षु के चिवर अवुरी संगदान दिहल जाई। कुशीनगर में उ 15 मिनट तक महात्मा बुद्ध के महापरिनिर्वाण के स्थान के दर्शन करीहे अवुरी स्तूप के दर्शन करीहे। कुछ समय तक ध्यान करीहे। एकरा अलावे उ अलग-अलग मठ अवुरी मठ के बौद्ध भिक्षु के देवदार अवुरी संघदान के दान करीहे।\n2516500cookie-checkमोदी के नेपाल दौरा : लुम्बिनी पहुंचले पीएम, जल्दिए बुद्ध पूर्णिमा के विशेष प्रार्थना में शामिल होईहेyes


बैलगाड़ियन पर निकलल सेना के जवान के बारात – टटका खबर\nधमतरी 29 अप्रैल (वार्ता). छत्तीसगढ़ के धमतरी जिला में एगो अनोखा बारात देखे के मिलल जवना में सेना के जवान रहल लोमश साहू अपना दादा के मनसा पुरावे ला एक दर्जन सजल-धजल बैलगाड़ियन पर आपन बारात निकललन.\nबारात मंदरौद से निकलके 10 किलोमीटर दूर परखंदा गाँव गइल. सात फेरा लिहला का बाद अपना कनिया नेहा साहू के लेके फेरु ओही बैलगाड़ियन का काफिला का साथे लवटलन लोमश. ई बारात देखते बनल काहे कि बैलगाड़ियन के बहुते मेहनत से चटक रंगन में सजावल गइल रहुवे. बैलगाडियन के चक्कन से लेके ऊपरी हिस्सा ला आ बैलनो के रंग से सजावल गइल रहुवे.\nरास्ता में बारातियन के खातिरदारी का साथही बैलनो ला चारा पानी के मुकम्मल व्यवस्था रहुवे. भर रास्ता में बड़े वाला गाँवन के लोग एह अनोखा बारात के जम के निहरलें आ सरहलें.\nलोमश बतवलें कि उनुकर दादा बैसाखूराम के इच्छा रहुवे कि छत्तीसगढ़ के सांस्कृतिक परंपरा बनवले राखे ला ऊ जब शादी करसु त बारात बैलगाड़ी से लेके जासु. एहीसे पुछला कई दिन से बैलगाड़ियन के सजावट के काम चलल आ पूरा उछाह, तामझाम आ शानदार तरीका से बारात निकालल गइल. दुल्हिन नेहो एह ला रजामंद रहली.\nTags: बैलगाड़ी पर बारात


गरमी से निपटे के उपाय – Anjoria\nMay 30, 2014 अगड़म बगड़म, आलोक पुराणिक\nचुनावी बक-चक से बहरि आ गइल होखीं, त कुछ ठोस, असली मुद्दन के बात क लिहल जाव.\nअगर रउरा बड़का आदमी ना हईं, त गरमी रउरा के सताई.\nवइसे जे बड़का आदमी ना होला, ओकरा के गरमीए का सरदिओ सतावेले.\nनत्थू हवलदारो सतावेला, कल्लू चक्कूबाजो हड़कावेला.\nसे सगरी बवालन आ सवालन के हल एकही बा कि बड़का आदमी बन जाईं. का पूछनी, बड़का आदमी कइसे बनल जाला, अजी अगर हमरा इहे आवत रहीत त का गरमी पर सिरिफ लेखे लिखत रहतीं. स्विटजरलैंड जा के स्विस बैंकन में कुछ ठोस काम ना करत रहतीं.\nबड़का लोग एह सीजन में बर्लिन भा लंदन में भा न्यूयार्क में राष्ट्रीय समस्यन पर अंतरराष्ट्रीय तरीका से बात विचार करेला. बड़का विद्वानन के सेमिनार-भाषण एह सीजन में ठंडा देशन में तय होखत रहेला. छोटका आदमी गरमी के सीजन में हद से हद रायपुर, रोहतक में बइठ के कहत सुनत रहेला कि – ओफ्फो कइसन तिक्खर गरमी बा.\nवइसे ई खाकसार गरमी से निपटे खातिर कुछ उपाय खोज निकलले बा. रउरो देखीं –\nउपाय नंबर एक – सबले पहिले त दुपहरिया बारह बजे घाम में एक घंटा बहरि टहल के आईं. एकरा बाद रउरा घर के गरमी कम लागी. जब घर में गरमी लागे लागे, त बहरि घुमलका याद कर लीं, गरमी अपना आपे कम हो जाई.\nउपाय नंबर दू – साँझि बेरा आइसक्रीम के ठेला लगावल करीं. आइसक्रीम के ठेला लगे गरमी कम लागेला. अब सवाल उठी कि आइसक्रीम के धंधा में कंपटीशन एतना बा कि आइसक्रीम बेचब कइसे. त एकर उपाय ई बा कि कवनो चाट वाला का दोकान का लगे रउरा आपन ठेला लगावल करीं आ अपना अगल-बगल कवनो पानी बेचे वाला के खड़ा जन होखे दीं. चाटवाला से बतिया के ओकरा चाट में मिर्ची दुगूना करवा दीं. लोग चाट खाके पानी मांगे लागी, जवन ओहिजा मिली ना, से जाहिर बा कि रउरा आइसक्रीम के बिक्री चल निकली. आइसक्रीम के ठेला लगवला के एगो फायदा अउर होखी कि राउर इज्जत रूरा बचवन का बीचे बढ़ जाई. लड़िकन का नजर में संसार के सबले सम्मानजनक आ धांसू धंधा बस दूइए गो होला – एक त आइसक्रीम बेचे के, दुसरका चाकलेट बेचे के. हमार बेटी हमरा से हमेशा कहेले कि पापा राउर लक खराब बावे नू, तबहिए त रउऱा आर्टिकल लिखीले, नीमन रहीत, त आइसक्रीम बेचतीं.\nउपाय नंबर तीन – अगर रउरा नियरा कवनो एयरकंडीशंड मल्टीप्लेक्स होखे, त ओहमें सबेरहीं घुस जाईं आ साँझि ले बारी-बारी एह दोकान से ओह दोकान ले घूमत रहीं. का कहनी, कि आसपास के लोग रउरा के घूरे लागी. जी ना! उ लोग अइसन करिए ना पाई. काहे कि उहो लोग त गरमी से बाचे ला एहिजा आइल बा.\nउपाय नंबर चार – टीसन के अपर क्लास वेटिंग रुम के अटेंडेंट से दोस्त साध लीं. कबो-कबो ओहिजो के एयरकंडीशनर काम कर जाला.\nउपाय नंबर पांच – सोचीं कि गरमी से रउरा कतना हजार बचा लिहलीं.\nकइसे, सुनीँं अइसे. हम हर साल सभका के बताइले कि शिमला जात बानी, भा नैनीताल जात बानी. बाकिर जाईं ना, से साहब परियार साल हम शिमला ना जाके करीब दस हजार बचवनी, पर साल नैनीताल ना जाके दस हजार बचवनी. एह साल त हम लमहर हाथ मरले बानी, ऊटी ना जाके करीब बीस हजार बचा लिहनी. एतना बचत सोचिए के कलेजा के ठंडक मिल जाले.\nउपाय नंबर छह – कवनो बड़का आदमी के सार, जीजा, दामाद, साढ़ू, वगैरह बने के स्कोप होखे,त ओकरा के खोजीं. बड़का आदमी स्विटजरलैंड, लंदन अकेले थोड़ही जाले, दू-चार गो चंपुअनो के ले जाले.\nअब चलत बानी, आइसक्रीम के ठेला लगावे के बा, बेटी बहुत देर से हल्ला मचवले बिया.\nआलोक पुराणिक जी कवनो परिचय के मुहताज ना हईं. ईहाँ के सटीक तंज गहिरा ले चोट कर जाले. सतसइया के दोहरे अरु नावक के तीर, देखन में छोटन लगे, घाव करे गंभीर. अँजोरिया पर पहिलहू ईहाँ के अगड़म-बगड़म प्रकाशित होत रहे. बीच में कुछ बाधा का बाद फेरु शुरू बा गुरूदेव के अगड़म-बगड़म.\nफेसबुक पर आलोक पुराणिक जी के पन्ना\n3 thought on “गरमी से निपटे के उपाय”\nAAP BHOJPURI BHI JAANTEY HAIN…WAAH WAAH.\nमाफ करिएगा पंकज जी, यह आलोक जी की रचना का भोजपुरी अनुवाद है जो उनकी अनुमति लेकर किया गया है.\nमस्त बा हो.पुराणिक जी के हम त पहिले से फैन बानी.


पापा-मम्मी के तालमेल – Hum Bhojpuria\nपापा-मम्मी के तालमेल\nडॉ. कादम्बिनी सिंह\nपापा के आ मम्मी के देख के इहे बुझाला की नाना के चुनाव केतना सही रहे, दुनू लोग एकदम एकही अइसन विचार धारा के, दुनू लोग घर-परिवार के प्रति एकदम समर्पित!\nई बात लखनऊ में ओह घरी के ह जब हमनी के छोट रहीं सन। हम पढ़े गइल रहीं आ छोट भाई घरहीं खेलत रहे। ओह दिन भगवान जी दिनो तनी निमन कइले रहलें, आकाश साफ आ हवा ओतने सिहरावन कि बाउर ना लागे, मोटा मोटी बुझ लीं कि जाड़ केवाड़ी खटकावत रहे आवे खातिर! भाई अंगीठी से तनीये सा दूरिया बइठल रहे, आ मम्मी कुकर ओहि अंगीठी पर भात बने खातिर चढइले रही। अब का जाने का बात भइल रहे कि कुकरवा सिटिये ना देवे,आ भाई त छोट रहे ऊ निर्द्वन्द् होके ओहिजा खेलत रहे, तले अचानक इतना जोर से आवाज भइल कि बुझाइल कि दस गो बंदूक एक सङ्गे छुटली ह सन! हमरा स्कूल ले सुनाइल रहे।\nकुकर त फाट गइल जेतना गरम भात ओमे रहे ऊ छत पर सटल जा के आ भाई के देह में जेतना भाग खुलल रहे, भात से जर गइल! ऊ आवाज से अइसन डेरा गइल कि सहम गइल रहे आ रोवत रहे खूब! मम्मी अकेले रहली। हमरा के स्कूल से बोलवा लेली। पापा के ऑफिस में कइसहूँ सूचना भेजवइली। पापा भागल गइलन। ओतना देर में मम्मी सब भात देह में से छोड़ा देली।\nपापा पहुंच के तुरंत भाई के डॉक्टर किहाँ ले गइलन आ दवाई मिलते राहत मिले लागल भाई के अचरज के बात रहे कि जेतना जरल रहे ओतना फोकचा ना घिंचलस ! दवाई आ माई दुनू के मिलल जुलल असर के ओजह से!\nहम त डेराइल रहीं कि कहीं पापा लापरवाही के इल्जाम मम्मी पर मत लगा देस आ खिसिआस। बाकिर पापा तनिको ना खिसिअइलन मम्मी पर। बल्कि अपना ओरी से इतना भाई के दुलार देलन की हफ्ता भर में ऊ ठीक होखे लागल। मम्मी रोये घबरा के, बाकि पापा के कबो उदास ना देखनी। हो सके कि लइकन के आगे ऊ ना देखावस आपन उदासी!\nमां पापा के आपस के तालमेल आ नेह-स्नेह से घर में फेरू पहिले अइसन माहौल हो गइल। मम्मी से फेर कबो ओइसन चूक ना भइल।\nओकरा बाद अगिला दसहरा के मेला में रावण के जरल देखे खातिर सब लोग गइल। ऊ मेला हमनी के एसे पसंद आवे काहे कि ओजा माटी के खूब खेलवना मिले। ओह दिन मुड़ी हिलावे आली बूढ़ा बूढ़ी किन के ली अइनी सन आ खूब खेलीं सन, बूढ़ा-बूढ़ी के मुड़िया छू छू के। कइयों हाली मम्मी-पापा के ओह लोग से तुलना कइल जाओ कि जब तूं लोग बूढ़ हो जइबs लोग त अइसही हर बतिया पर मूडी हिलावे के परी।\nएही तरे खुसीहाली से हमनी के बड़ कइलस लो। हमनी के पढ़ा-लिखा के काबिल बनवलस लो। हमनी के तीनों भाई बहिन में संस्कार के बीज बोए वाला माँ पापा के अथाह खुसी मिलो।\nई ओही लोग के त्याग, समर्पण आ दीहल संस्कार ह कि हर मोड़ पर सब लोग एकजुट रहेला।\n« स्व. शैलजा कुमारी श्रीवास्तव – एक परिचयकाहे खातिर फादर्स डे आ काहे खातिर मदर्स डे »


ई-कचरा के कूड़ेदान में बदलत भारत – Anjoria\nOn: May 27, 2010\nभारत हर साल आपन साढ़े तीन लाख टन इलेक्ट्रानिक कचरा निकालेला, उपर से विदेश से पचास हजार टन ई कचरा के आयात करेला. एह कचरा के पुनर्चक्रीकरण के नब्बे फीसदी काम असंगठित क्षेत्र में कइल जाला. एह क्षेत्र के संगठित व्यवस्थित करे का जगहा सरकार मसला के महटिया देबेले. अगर कवनो नियम कायदा बनावेले त संगठित उद्योगन खातिर जवना के बड़हन निवेश वाली कंपनी चलावेली सँ आ व्यवस्थित तरीका से एह काम के करे ली सँ. सरकार पहिला बेर एगो कंपनी के ई-कचरा आयात करे के लाइसेंस दिहले बिया. ऊ कंपनी एह कचरा के खुदे पुनर्चक्रीकरण करे का जगहा छोट छोट धंधन के बेच देबेले!\nसेन्टर फार साइंस एण्ड टेक्नोलाजी के पत्रिका डाउन टू अर्थ में एह बारे में एगो बड़हन आ विस्तार से रपट छपल बा जवना में एह तरह के नाजायज धंधा के पर्दाफाश कइल गइल बा. कतना चिंतनीय हालात में ई कचरा के पुनर्चक्रीकरण के काम हो रहल बा आ ओकरा से होखे वाला प्रदूषणो का बारे में विस्तार से जानकारी दिहल गइल बा.\nएह रपट का मुताबिक दिल्ली के सीलमपुर से ले के यूपी के मुरादाबाद ले ई कचरा के काम करे वाला असंगठित धंधा पसरल बा. सरकार एह गलतफहमी में बिया कि ऊ अपना नयका कानून से एह क्षेत्र के नियमित कर पाई जवना में खाली रजिस्टर्ड कंपनियन के एह काम के अनुमति दिहल गइल बा.\nरपट का मुताबिक साल २००७ में भारत में ३,३०,००० टन कचरा पैदा भइल जवन कि करीब एगारह करोड़ लैपटाप के बराबर बा. एह कचरा के दस फीसदी हिस्सा के पुनर्चक्रीकरण कइल गइल जबकि बाकी के फेर से सजा सँवार के बेच दिहल गइल आ कमाई कर लिहल गइल. व्यवस्थित कचरा उद्योग एकरा पर देखावे खातिर हाय तौबा मचावेला बाकिर भितरखाने ऊ खुदे एह धंधा के पनपा रहल बा. सरकार उपहार में कंप्यूटर के आयात पर रोक लगा दिहलस बाकिर मेटल स्क्रैप आ सेकण्ड हैन्ड इलेक्ट्रानिक उपकरणन के आयात खुला छोड़ दिहल गइल बा.\nविकसित देश भारत आ दोसर विकासशील बा अविकसित देशन के कचरापेटी का रुप में इस्तेमाल कर रहल बाड़न सँ. यूरोपियन यूनियन का साथ होखेवाला एगो फ्री ट्रेड समझौता में कहल गइल बा कि पुरान सामान के उपयोग में आ चुकल भा फेर से उत्पादित सामान शामिल रही आ एह पर कवनो तरह के प्रतिबन्ध ना लगावल जाई! एह तरह का समझौतन से देश में आवे वाला ई कचरा में भारी बढ़ोतरी हो जाई.\nसीएसई के सुनीता नारायन के कहनाम बा कि भारत या त अपना के कचरा पेटी मान लेव जवना में दुनिया आपन कचरा फेंकत जाव भा अइसन इन्तजाम करे कि खाली सुरक्षित आ पुनर्चक्री करे लायक सामाने आयात हो सके.\nफैसला सरकार का हाथ में, भुगतल जनता का हाथ में.\n(सीएसई का न्यूजलेटर का आधार पर.)\nPrevious Post: Monalisa does an Item Dance in Mrityunjay\nNext Post: टटका खबर, बियफे, २७ मई


Bhojpuri Special: भारत घाहिल बा तs का ! जोश हाई बा, ब्रिस्बेन के रेकौड धइले रह जाई\nगाबा के मैदान पर टीम इंडिया के रिकॉर्ड भले ही खराब बा, लेकिन जोश हाई बा.\nआस्ट्रेलिया, ब्रिस्बेन के गाबा मैदान (Gabba Stadium, Australia) पs 55 टेस्ट मैच खेलले बा जेकरा में 33 में जीत मिलल बा। एकरा अलावे 13 मैच ड्रा, एक टाई अउर 8 में हार मिलल बा।\nLast Updated: January 14, 2021, 6:11 PM IST\nआस्ट्रेलिया के धाकड़ स्पिनर नाथन लियोन के कहनाम बा, गाबा के मौदान पs आस्ट्रेलिया के बहुत शानदार रेकौड बा। लेकिन ई रेकौड होखे से आस्ट्रेलिया बेफिकिर ना बइठ सकेला। अतीत में आस्ट्रेलिया निमन खेलले बा लेकिन अब स्थिति बदल गइल बा। भारत के खेलाड़ी जवन हिम्मत अउर जोश से खेल रहल बाड़े ओकरा से आस्ट्रेलिया के चिंता बढ़ गइल बा। एह घरी भारत के कवनो खेलाड़ी के कमजोर ना आंकल जा सकेला। केहू सोचले रहे कि कुल्लम 12 टेस्ट मैच खेले वला हनुमा बिहारी सिडनी के पिच पs चार घंटा से अधिका बैटिंग करिहें। केहू सोचले रहे कि केहुनी टूटला के बादो रिषभ पंत 97 रन बना दिहें। केहू सोचले रहे कि बौलर होखला के बादो अश्विन 42 ओभर टिक जइहें। लेकिन जनवन ना सोचल गइल उहे भइल। अइसना में रेकौड के बात कइला के कवनो मतलब नइखे। भारत के खेल अभी बहुत आला दरजा के बा।\nरेकौड का करी, जोश हाई बा\nआस्ट्रेलिया, ब्रिस्बेन के गाबा मैदान पs 55 टेस्ट मैच खेलले बा जेकरा में 33 में जीत मिलल बा। एकरा अलावे 13 मैच ड्रा, एक टाई अउर 8 में हार मिलल बा। जब कि भारत गाबा में अबहीं ले6टेस्ट मैच खेलले बा जेकरा में पांच हार गइल बा। एक टेस्ट ड्रा रहे। जवन टीम (आस्ट्रेलिया) के एक मैदान पs अतना तागड़ा रेकौड होखे ओकर जोश के अंदाजा लगावल जा सकेला। लेकिन अबहीं भारतीय टीम के जवन मनोबल बा ओकरा आंगा कइसनो रेकौड के कवनो भैलू नइखे। घायल शेर पहिल से अधिका खतरनाक होखेला। जिद अउर जुनून अइसन बा कि भारत के साधारण खेलाड़ी भी आस्ट्रेलिया के दांत खांटा कइले बाड़े। भारत के क्रिकेटर अभी मतवाला हाथी अइसन झूम रहल बाड़े। के रउंदा जाई, कवनो ठेकाना नइखे।\nनरभस बा आस्ट्रेलिया\nभारत के झनकदार खेल देख के आस्ट्रेलिया नरभस हो गइल बा। ओकर तेज गेंदबाजी के बहुते भौकाल रहे। 140-150 किलोमीटर प्रति घंटा के रफ्तार से गेंदा फेंके वला एंडरसन कमिंस अउर मिचेल स्टार्क के बड़ा रुतबा रहे। आस्ट्रेलिया के पिच सबसे तेज मानल जाला। सिडनी के तेज पिच पs सब धुरंधर लाग गइले तबहुओं भारत के 131 ओभर में ऑल आउट ना कर पइले। सब नाम-धाम धरल के धरल रह गइल। फास्ट बौलरन के नाकामी से आस्ट्रेलिया नरभसा गइल बा। एही से ओकर ब्रिस्बेन में चिंता बढ़ गइल बा। एकरा अलावे आस्ट्रेलिया के सलामी बल्लेबाजी भी बड़का समस्या बनल बा। वार्नर पूरा फिट नइखन लेकिन तबहुओं उनका खेलावल जा रहल बा। वार्नर अपना नाम के मोताबिक खेल देखावे में फेल बाड़े। बौटिंग के टोटल लोड स्मिथ अउर लाबुशाने के माथे बा। सिडनी में एक समय आस्ट्रेलिया के स्कोर2विकेट पs 200 रन लेकिन अचके में 338 पs ऑल आउट हो गइल। अगर चउथा टेस्ट में स्मिथ, लाबुशाने के बिकेट जल्दी मिल जाई तs भरत के राह आसान हो जाई। ब्रिस्बेन के आंकड़ा जरूर आस्ट्रेलिया के पक्ष में बा लेकिन टीम के मौजूदा हौसला डाउन बा। आस्ट्रेलिया के इहे गिरल मनोबल भारत खातिर कोरामिन साबित होई।\nभारत खातिर गेंदबाजी में चिंता\nजे मैदान में लड़ी-भिड़ी ऊ घाहिल होइबे करी। भारत के मैच जिताऊ गेंदबाज एक-एक कर के घाहिल भइल जात बाड़े। शमी, जडेजा, उमेश के बाद अब बुमराह भी चोटिल हो गइल बाड़े। ई खेल के हिस्सा हs। एह से ई समस्या पs अधिक माथा खपावला से कवनो फैदा नइखे। अब आगा के सोचे के चाहीं। अब भारत के तेज गेंदबाजी में के-के शामिल होई ? क्रिकेट के जानकार लोगन के कहनाम बा कि मोहम्मद सिराज के साथे नवदीप सैनी अउर शार्दुल ठाकुर के राखे के चाहीं। नटराजन बायां हाथ के तेज गेंदबाज जरूर हवन लेकिन लेकिन ऊ आपन कमाल अभी तक सफेद गेंदा (आइपीएल) में ही देखवले बाड़न। टेस्ट मैच के लाल गेंदा के स्विंग अउर बाउंस के कंट्रोल करे के उनका अभी अनुभव निइखे। काहे कि नटराजन के टेस्ट खेले के मौका नइखे मिलल।\nटीम में चार गेंदबाज होखस कि पांच?\nअगर भारत पांच गेंदबाज के साथे मैदान पs उतरे के सोचे तब नटराजन के भी मौका मिल सकेला। अब सिराज, सैनी अउर ठाकुर बहुत बड़ जबाबदेही बा। सिराज दू टेस्ट, सैनी एक टेस्ट अउर ठाकुर एक टेस्ट खेलले बाड़े। अनुभव कम बा एह से भारत के नवका फास्ट बौलर लोगन के पूरा दमखम से खेले के पड़ी। अगर अश्विन खेलहीं तब तs ठीके बा लेकिन अगर ना खेलले तs कुलदीप यादव के मौका मिल सकेला। हनुमा बिहारी के जगह मयंक अग्रवाल खेले वला रहन लेकिन चोटिल हो गइले। अइसना में रिषभ पंत के बल्लेबाज के रूप में शामिल कइल जा सकेला। रिद्धिमान साह विकेटकीपर हो सकेले।\nट्राफी के हकदारी खातिर भारत के ड्रा के जरूरत\nअबहीं सीरीज 1-1 से बराबर बा। जे चउथा टेस्ट जीती सीरीज ओकरे नाम होखी। अगर भारत ब्रिस्बेन टेस्ट ड्रा भी कर देता तs बॉर्डर-गावस्कर ट्रॉफी भारते भीरी रही। एह से भारत के मनोवैज्ञानिक बढ़त हासिल बा। आस्ट्रेलिया में खेले के बाद भी ट्राफी भरत भीरी रहे तs ई बहुत बड़ बात बा। भारत के सुरक्षित राखे के जबाबदेही बल्लेबाज लोगन पs बा। अइसन बैटिंग कइल जरूरी बा जवना से कि स्कोर तीन सौ-चार सौ के बीच बन सके। रोहित शर्मा के आवे से टीम के हौसला बढ़ल बा। पुजारा के फारम भी लौट आइल बा। रहाणे के एक बेर फेन कप्तानी पारी खेले के पड़ी। अगर भारत के बैटिंग जम गइल तs ऊ ब्रिस्बेन में भी गदर काट सकेला। भारत के बैटिंग कोच विक्रम राठौर कहले बाड़े, हमनी के ब्रिस्बेन के बाउंसी बिकेट पs खेले के आच्छा अभ्यास कइले बानी जा। उमेद बा कि भारत के बैटिंग ठीक रही।\n(अशोक कुमार शर्मा जी वरिष्ठ स्तंभकार हईं)\nBhojpuri Special: बातचीत से ही होखे के चाहीं किसान आंदोलन के फैसला


सीमा सिंह सोनपुर मेला में डांस कइली – Anjoria\nसीमा सिंह सोनपुर मेला में डांस कइली\nसिनेमा भोजपुरी के डांसिंग क्वीन सीमा सिंह पिछला दिने बिहार के चर्चित सोनपुर मेला में आयटम नम्बर कइली. बिहार के सोनपुर मेला दुनिया भर में मशहूर ह आ एके देखे ला लोग दूर-दूर से आवेला. एही विश्व प्रसिद्ध मेला में सीमा सिंह शोभा थियेटर के स्टेज पर डांस कइली. अब रउरा जानल चाहब त जानलीं जे बात एगो फिलिम के होखत बा. सीमा सिंह भोजपुरी सुपर स्टार विनय आनंद संगे एगो फिलिम कइले बाड़ी ‘गुलाब थियेटर’ आ एकरे शूटिंग बिहार के सोनपुर मेला में भइल.\nफिलिम के कहानी में सीमा सिंह शोभा नाम के एगो थियेटर डांसर बनल बाड़ी जिनका नाम पर सोनपुर के शोभा थियेटर चलऽता. एही शोभा थियेटर में सीमा सिहं के दू गो आयटम नंबर फिलिमावल गइल बा. एगो के मुखड़ा ह ‘लवंडा बदनाम हुआ नसीबन तेरे लिए…’ एकर ट्रायल देखे वालन के कहना बा कि डांस सचहू झूमा देता.\nमुंबई में भइल ’नीलकंठ’ के संगीत मुहुर्त


हम पब्लिक के आदमी हईं, कहेलें खेसारीलाल – Anjoria\nहम पब्लिक के आदमी हईं, कहेलें खेसारीलाल\nDecember 5, 2013 Editor फिल्म, मनोरंजन 0\nमनोज तिवारी, निरहुआ आ पवन सिंह का बाद गायक से नायक बनल बाड़े खेसारी लाल. एगो गरीब परिवार के लड़िका आजु भोजपुरी के बड़का स्टार बन गइल बा आ पूरा इंडस्ट्री के इनका प नाज बा. पेश बा खेसारीलाल से भइल बातचीत के कुछ हिस्सा –\nअपना पहिलके फिलिम ‘साजन चले ससुराल‘ से फ्लॉप होखत इंडस्ट्री में जान फूंकनी. ओकरा बाद रउरा सोझा फिलिमन के लाइन लाग गइल.\nएह मामिला में हम खुशनसीब बानी. ई आलोक कुमार जी के फैसला रहल कि हमरा फिलिम में आवे के चाहीं. ओकरा पहिले हम गाइकी में रमल रही, खुशो रहीं. जगह-जगह शो क के लोग के मनोरंजन करत रहीं. आजुओ शोए करत बानी. खुश बानी कि इंडस्ट्री हमरा के पसंद कइलसि, मान दिहलसि. हमहू जीतोड़ मेहनत कइनी. आ एहि मिल जुल के भइल कोशिश के नतीजा ह कि ‘जान तेरे नाम‘, ‘देवरा पे मनवा डोले‘, ‘दिल ले गई ओढ़निया वाली‘, ‘नागिन‘, ‘लहू के दो रंग‘, ‘प्यार झुकता नहीं‘, ‘तेरी कसम‘, ‘संसार‘ वगैरह फिलिम हमरो के कामयाबी के स्वाद दिहली सँ.\nअब रउरा जिनिगी में शो के कतना महत्व बा ?\nशो अबहियों करीलें. एकरा ला हमरा फिलिम छोड़े पड़ी त छोड़ देब. हम पब्लिके के बीच के आदमी हईं. गाना गाके ओह लोग के झुमाइले नचाइले. ओहल लोग के मनोरंजन करीले. आजु जवने कुछ बानी ओही लोग का बदौलत, ओह लोग से दूर होखे के सोचिओ ना सकीं. सीनियर एक्टर लोग से सीखले बानी कि कैमरे का सोझा कइसे रहल जाला. दर्शक हमरा के परदो प रियल लुक में देखल चाहेलें, पनरहियन फिलिमन में हम मेहरारूओ के रूप धइले बानी, सगरी फिलिम हिट रहली स. हमरा अफसर भा बड़का आदमी बनल नीक ना लागे. ओहमें सहज ना रह पाईं. असल जिनिगी में भईंस चरवले बानी. गरीबी से लड़े खातिर लिट्टी-चोखा बेचले बानी बाकिर आपन भोजपुरिया संस्कार कबो ना छोड़नी.\nबाकिर भोजपुरी फिलिमन में भोजपुरी संस्कार काहे नइखे ?\nई पूरा से धंधा के बाजार ह. भोजपुरी फिलिमन के बजट कम होला. एकरा लगे पइसा नइखे एहसे आइटम डाल के हिट करावे के कोशिश होला. नीक कहानी आवे के मौके ना मिले. अगर अइबो करेले त ओकरो के मसालेदार बना दीहल जाला. एकर दर्शक गरीब मजूर समाज से आवेले. पढ़ल लिखल लोग लायक थिएटर नइखे एकरा लगे. बाकि अगर तनिका एकरा में बदलाव कइल जाव आ तनिका दर्शक अपना में बदलाव ले आवसु त नीमन फिलिमन के आवक शुरु हो जाई. आ तब संस्कारो के जगहा मिले लागी.\nसाहित्यिक नजरिया आ मूल्यांकन\nखेसारी लाल आ अनिल कुशवाहा के फिलिम "कच्चे धागे"


अरे भाई आजादी के मजा लऽ – Anjoria\nअरे भाई आजादी के मजा लऽ\nSep 18, 2012 भोजपुरी, लस्टम पस्टम\nसंसद के बइठक के ले के भाजपा दस दिन ले उठक बइठक कइलस. इ हमनी के लोकतंत्र हऽ लेकिन करबऽ का, हमनी का आजाद बानी सन आ आजादी के तऽ इहे मजा हऽ , जवन में आवे करऽ. चाहे संसद मत चले दऽ चाहे रेल वइसे का. लोग के तकलीफ होई तऽ वइसे का. आजादी के इहे मतलब होला. ई आजादी सेतिहे में नईखे मिलल. एकरा खातिर हमनी के पूरबज लोग ना जाने कातना कुर्बानी दिहल. कातना लोग के जान गइल. सुने के तऽ इहो ज्मिलेला कि केतना लम्पट, लबार आ चोर, गिरहकटो ई आजादी के मंगला के कारण जेल जाये वाला सर्टिफिकेट ले के अबहुओं पेंशन ले रहल बा लोग. आ आजु काल ई आजादी के बनवले रखला खातिर हमनी के नेता लोग मार पसेना बहावऽ ता. रात दिन एक कइले बा. चाहे देश के बेशककीमती खनिज के बचावे के खातिर ओकरा से आपन घर भर देवे के बात होखो चाहे अउरी कवनो. एही के चलते अपना देस के गरीब से गरीब आदमी भी ई आजादी के एंजॉय कर रहल बा. आजादी के माने होला एंजाय कइल. ई चीजे अइसन हऽ. ना तऽ के कही कि हमनी का आजाद बानी सन आ आजाद देश के बासी हईं सन. ई बात के तऽ गौरव महसूस करे के चाहीं कि जे लोंग झोंपड़ी में लंगटे घूमे ला उहो आजादी के एंजाय कर रहल बा ई देस में. आाजदी के लगभग एक महीना बाद संसद नईखे चलत तब कहीं जा के ई पता चलल ज्कि जवन देस में लोग के दू बेरा के रोटी ना भेंटाल ऊ लोग के प्रतिनिधि लोग आजादी के नाम पर देश के करोड़ों रुपया असहीं फूंक दे रहल बा.\nई बात के धेयान दिहब सब कि जब हमनी का गुलाम रहनी सन तब हमनी के मालिक लोग ई करिया लोग के एंटरटेनमेंट पर तनिको धयान ना दिहल लोग. जब आजादी मिलल तऽ ऊ नीरस जिनगी में बहार आ गइल. आज अपना देश में इहे आजादी के चलते घोटालन के बहार बा. हर स्तर पर घोटाला हो रहल बा.घोटाला करे वाला गुरू घंटाल लोग अइसन बा कि जब उनका मलाई काटे के ना मिलल तऽ ऊ लोग एकजुट हो के खाये ना देब खाना बिगाड़ देब वाला हालत कऽ देला लोग. आज जब लोग कहे ला कि खास कर के नौजवान लोग कि काम नईखे मिलत , बेकारी बा तब बड़ा बेजायॅं लागेला. हमार तऽ ई कहल हऽ कि निराश मत होखीं आपन धंधा करीं. आजु काल्हु धंधा में बड़ा इस्कोप बा. बैगन ब्रेकिंग से ले के सिंथेटिक दूध बनवला के धंधा ले असंख्य धंधा बा. दिन में भी रात में भी बा. बस अतना करिहऽ लोग कि पुलिस आ नेता जी लोग के खेयाल रखीहऽ ऊ लोग तहार रखी. पारस्परिक सहयोग से धंधा चल निकली.\nगरीब लोग के मोबाइल\nकई गो बात जेपर कवनो बस ना चले


साहित्य के चउखट पर ठाढ़ ऊँट कवने करवट बइठ जाई , आज के जमाना मे बूझल तनि टेंढ ह । कब के टोनहिन नीयर भुनभुनाए लागी आ कब के टोटका मार के पराय जाई ,पते ना चले । आजु के जिनगी मे कवनों बात के ठीहा ठेकाना दमगर देखाई देही , भरोष से कहलों ना जा सके । एगो समय रहे जब मनई समूह मे रहत रहे , अलग समूह – अलग भाषा –बोली , रीत – नित सभे कुछ कबीला के हिसाब से रहे । ओह कबीलन मे अपने तीज – त्योहार , उत्सव , हास –विलास ,जिनगी – मउवत के लेके कबों उलझन रहल होई , कतो ना देखाला । समय बदलल , मनई विकास के सीढ़ी चढ़ल , आधुनिक बनल बाकि समूह – समाज के सोच के कुचिल के । “एकला चलो” के मंतर समाज के सोच के हम से मैं तक ले गइल । फेर ई सुनि के कि फलाने के घरे मे उनके माई के कंकाल मिलल ह , केकरो संवेदना अब ना जागेले । केकरो हिरदया से आहो ना निकसेले , मनई मशीन बनि गइल ।\nकवनों भाषा आ संस्कार ला ओके बोले आ जीए वाला समूह – समाज के ज़िम्मेवारी होले । आपन भाषा , समाज, संस्कार , सोच सभे के जोड़ के आगे लेके चले खाति ओही समाज , समूह के लो उत्तरदायित्व निभावेला । अपने संस्कार, रीत –नीत, भाषा , संस्कार फरे – फुले के उताजोग मे समरपन के भाव जागल रहेला , उमड़त रहेला । अब एह सोच के पसरो भर मनई खोजलो पर ना मिलेलन । अब लोगन के आपन भाषा बोले मे शरम लागेला , हीनता के बोध होला , जवने के उचित ना कहल जा सकेला । इहे बरियार कारन ह कि भाषा मू रहल बाड़ी सन । जब कवनों भाषा मरेले त खाली भाषे ना मुवेले , ओकर संस्कार – समाज मरि जाला ।\nइस्कूल, कालेज , विश्वविद्यालयन के अब शिक्षा के मंदिर कहे मे सभे के डर लागे लगल बा । एगो छोट बच्चा से लेके युवा तक केहू सुरक्षित नइखे । लइकिन के पढे – लिखे पर त फेर से बीपत खड़ा हो रहल बा । “बेटी पढ़ावों” क नारा बुझता हवाई बा । जब बेटी बचिहें तबे नु पढ़िहें । जब इजत से लेके जिनगी तक दांव पर लागल बा , ओह घरी शिक्षा के बात बेमानी बुझाला । हत्या , बलात्कार , गुंडागर्दी से लेके दोहद्रोह तक अड्डा बन चुकल एह कूल्हि संस्थानन के सोर से लेके फुनगी तक सुधारे के जरूरत बा । राजनैतिक पार्टीयन के नैतिक स्तर एतना गिर चुकल बा कि कहलों मे शरम आवेला । अपने बिरोधी के बदनाम करेला उ कवनों कदम उठा लेवेला । अफवाह के बजार मे आगि लगावे मे कवनों कोर कसर ना छोड़ेला लो । एकरा के सामाजिक पतन के चरम सीमा कहल जा सकेला ।\nरिस्तन के सिकुड़न एतना बढि गइल बा कि कतहूँ कवनों तरे के आस ना बाचल बा । अब रिस्तन के नाँव बोलहूँ मे डर लागत बा । कब कवने रिस्ता के लेके खुसुर – फुसुर शुरू हो जाई , कहल ढेर मुसकिल बा । समय के एहि बहाव मे मनई गिरत – परत आगा बढ़े ला परयास करत रहेला । लँगड़ी मारे वाला लो लँगड़ी मारत रहेला , आगे जेकरा बढ़े के बा बढ़िए जाला भोजपुरी लेखा, जवन सदियन से ई दंश झेल रहल बिया । एगो अइसन महतारी जवन आज ले अपने एकहू लायक पूत से ना मिल पवलस, जवन ओकर माई होखे के सनमान दे देसु । सेवा करे वाला पूत त सेवा करि रहल बाने आ उ अगहूँ करते रहिहें ।\nभोजपुरी साहित्य सरिता के ई अंक भोजपुरी के सँवारे वाले पूतन के नमन करत अपने जतरा मे निकल पड़ल बिया , सुख – दुख , हँसी – खुसी , सँग – बिछोह , बरखा – बूनी , आन्ही – पानी जइसन पड़ाव भेंटइबो करी , जरी मनि झटको लागी बाकि जतरा पहिले से ढेर जोस से चलत रही, इहे हमनी के परयास बा ।\nसम्पादकीय• जयशंकर प्रसाद द्विवेदी, आपन बात, भोजपुरी पत्रिका- भोजपुरी साहित्य सरिता\nखेत खइलस गदहा …. मार खाई …….?


डालर – टटका खबर\nरुपिया पइसा : शेयर बाजार के भरोसा शुको का दिने ना लवटल\nबिहार चुनाव के एक्जिट पोल से मिलल संकेत का बावजूद शेयर बाजार आजुओ सहमल रहल आ सेंसेक्स 39 अंक आ निफ्टी 1 अंक के मामूली गिरावट का साथे बन्द भइल. डालर का मुकाबले रुपिया में आज एक पइसा के मामूली गिरावट आइल बाकिर सोना के दाम आज 80 रुपिया हर दस ग्राम पर बढ़ गइल.\nशेयर बाजार में बड़हन गिरावट\nदेश के शेयर बाजार में आजुओ गिरावट के रुख बनल रह गइल आ सेंसेक्स 249 टूट के बंद भइल. निफ्टीओ में 85 अंक के गिरावट आइल. डालर के मुकाबले रुपिया 26 पइसा कमजोर हो गइल. सोना के दाम 180 रुपिया गिरल त चांदी के दाम 320 रुपिया.\nआपन चुनावी हँड़िया चढ़ावत कांग्रेस नीत यूपीए सरकार लोकसभा से फूड सेक्युरिटी बिल आखिरकार पास करवाइए लिहलसि. एह बिल के पास भइला से होखेवाला समस्या के एकदमे अनदेखी करत सोनिया साफे कह दिहली कि एह कानून के लागू करावे लायक संसाधन भा बेंवत देश का लगे होखो भा ना होखो कानून हर हाल में पास


भोजपुरी में पढ़ें – ' हम का रहनींहाँ, का हो गइनीं आ आगा का होखे जा रहल बानीं पर विचार जरूरी | Bhojpuri Society ballia where beginning of the freedom struggle is land of Heera Dome Jayaprakash Narayan JP nodakm – News18 Hindi\nमहापुरुष लोगन के बानी पर भोजपुरी समजा के विचार करेके होई.\nभोजपुरिया समाज में बलिया-आरा उ इलाका ह, जहां 1947 से पहले आजादी के जोति जल गइल रहे. यही इलाका से जयप्रकाश नारायण भइलें जे क्रांति के बिगुल फुंकने. राहुल सांकृत्यान यही जगह पर मेहरारून के दुरदशा नाटक लिखने.\nLast Updated : September 07, 2020, 15:30 IST\nभोजपुरिया समाज शुरुए से कबो ना थाके वाली मेहनत, जीवटता, संघर्षशीलता आ अपना दम-खम आउर बल-बेंवत का बदउलत मन माफिक मुकाम हासिल करे खातिर जानल जाला.'कर बंहिया-बल आपनो, छाड़ि विरानी आस 'इहवां के मनई के मूल मंतर रहल बा. तबे नू, खाली देसे में ना, बलुक विदेसो में गिरमिटिया मजूर बनाके जवना लोगन के भेजल गइल, उहे लोग उहां के झाड़-झंखाड़, ऊसर-बंजर आ विरानी के खून-पसेना के गमक से, लहलहात हरियरी-खुशहाली से लबालब भरि दिहल आउर तमाम तरह के सांसत सहत ना सिरिफ आपन पहिचान बरकरार राखल, बलुक उहां के सबसे बड़ पद-पदवियो पावे में कामयाब भइल. किछु लोग इहो कहेला कि भोजपुरियन के लाठी आ लंठई मशहूर ह, बाकिर इहो सोरह आना साँच बा कि एकर इस्तेमाल ऊ दबदबा कायम करे में ना, देस आ समाज का हक में क्रांति के बिगुल बजावे बदे करत आइल बाड़न.\nसबसे पहिले आजाद होखे वाला इलाका\nदेस के आजादी में भोजपुरियन के तेयाग, बलिदान आ सब किछु होम करे के दियानत के कइसे भुलाइल जा सकत बा! को बड़-छोट कहत अपराधू! इहे ओजह रहे जे देस के आजाद होखे का पहिलहीं आरा आ बलिया जिला आजादी के जसन मना चुकल रहे. जन-जन के जगावे आ देस-परेम के भाव भरे में रघुवीर नारायण के 'बटोहिया' गीत- 'सुन्दर सुभूमि भइया भारत के देसवा से, मोर प्रान बसे हिमखोह रे बटोहिया' अगहर आ ऐतिहासिक भूमिका निभवले रहे.दोसरकी आजादी दिअवावे में अगुवाई करे वाला जयप्रकाश नारायण के लोकनायकत्व सउँसे संसार में चरचा का केन्द्र में रहे. सबसे पहिले दलित समाज के दयनीयता के तसवीर उकेरे में हीरा डोम के कविता 'एगो अछूत के शिकायत' कबो बिसरावल ना जा सके.\nबाजारवाद का असर\nबाकिर एकइसवीं सदी के एह भूमंडलीकृत बाजारवादी दौर में भोजपुरिया समाज के तेवर तब्दील हो रहल बा. सोच के दिशा, विकास के नाप-जोख के पैमाना बदल रहल बा.'हम का रहनींहाँ, का हो गइनीं आ आगा का होखे जा रहल बानीं' के सवाल आत्ममंथन खातिर अलचार करत बा. प्रश्न इहो बा, मौजूदा बदलाव कतना सकारात्मक बा आ कतना नकारात्मक? पहिले एह तथ के पड़ताल जरूरी बुझात बा कि पिछिलिका बीसवीं सदी में भोजपुरिया समाज के दशा आ दिशा का रहे?\nबाबा साहेब के कसौटी\nबाबा साहेब डॉ भीमराव अंबेडकर के कहनाम रहे- 'हम कवनो समाज के तरक्की ओह समुदाय के औरतन के तरक्की से नापेलीं.' आईं, देखल जाउ जे ओह घरी भोजपुरिया समाज में मेहरारुन के का हाल रहे? सैंतालीस ले, ओने देस गुलामी के बेड़ी में जकड़ल रहे, एने मेहरारू पुरुष प्रधान समाज में त्रासद आ दयनीय जिनिगी जिए खातिर मज़बूर रहली. ताजिनिगी नारी के हैसियत बाजार के माल आ बेजान चीजु-बतुस से अधिका किछु ना रहे.जनमे से ओह लोग का सँगे सवतेला बेवहार कइल जात रहे.\nहोश सम्हारते लइकी के चूल्हा-चउका आ घरेलू काम-काज में अझुरा दिहल जात रहे. बालबियाह के रिवाज रहे आ अकसरहाँ कमसिन किशोरी के कवनो बूढ़ मरद के हाथ में सउँपि के महतारी-बाप चैन के साँस लेत रहलन. बेटी बेचिके धन कमाए के चलन रहे आ धन के बदउलत बूढ़-अपाहिज पुरुष कवनो सुकवार कनिया के अर्धांगिनी बनाके खुद के गौरवान्वित महसूसत रहलन. नतीजतन, बूढ़ मरद त किछुए दिन में परलोक सिधारि जात रहलन, बाकिर ताजिनिगी रोवल-कलपल बेचारी बेवा के नियति बनि जात रहे.\nअगर विधुर के मरजी होखे, त ऊ कई बेर बियाह करि सकत रहे, बाकिर विधवा-बियाह पर सख्त पाबंदी रहे. त्रिशंकु-अस बेवा के जिनिगी ओह कुकुर नियर होत रहे, जवन ना घर के होला, ना घाट के. ना ससुरा में जगह, ना नैहरे में. बियाह-गवना कराके नवकी दुलहिन के गाँवे में छोड़िके पति रोजी-रोटी के फिकिर में नगर-महानगर में निकलि जात रहे आ कबो- कबो उहँवें दोसर बियाहो रचा लेत रहे. एह तरी जायज आ जारज दूगो बियाहता नारकीय जिनिगी जिए खातिर बेबस हो जात रहली. ओने गाँव में मरद के इंतजार करत मेहरारू बड़मुँहवा लोगन के हवस के शिकारो हो जात रहे. कुल्हि मिलाके, नारी के जीवन नरक के पर्याय बनिके रहि जात रहे.\nराहुल सांस्कृत्यायन के नाटक\nओह पर तुर्रा ई कि बेटा भइला पर खुशहाली में नाच-सोहर के इंद्रधनुषी आलम, बाकिर बेटी के जनमते विपदा के मातमी लहर. मरदन के खाए-कमाए के अनगिनत राह, बाकिर परदा में खूँटा में बन्हाइल गाय-अस स्त्री खातिर सब केवाड़ बन्न! ओही समाज के चित्रित करत भिखारी ठाकुर 'बिदेसिया' के सिरिजना कइलन आ महापंडित राहुल सांकृत्यायन 'मेहरारुन के दुरदसा' के. नाटक में राहुल बाबा के गीत हिरदया के झकझोरिके\nराखि देले रहे---\n'एके माई-बपवा से, एकही उदरवा से दूनों के जनमवा भइल रे पुरुखवा!\nपूत के जनमवा में नाच आ सोहर होला, बेटी के जनम परे सोग रे पुरुखवा!\nधनवा-धरतिया प बेटवा के हक होला, बेटिया के किछुवो ना हक रे पुरुखवा!\nमरदा के खइला-कमइला के रहता बा,तिरिया के लागेला केवाड़ रे पुरुखवा!'\nअशिक्षा के बोलबाला भी रहे\nओह घरी के गँवई भोजपुरिया समाज में अशिक्षा के बोलबाला रहे. शराब के, नशाखोरी के लत परिवार वालन के तबाह कके ध देले रहे. पहिले जमींदारन के, आगा चलिके सामंती दमन-चक्र आ दलित-उत्पीड़न. तीरथ-बरत, मेला, गंगा नहान में अबला के आबरू का सँगे खेलवाड़. कुल्हि मिलाके, सामाजिक कुरीति आ अंधबिसवास के शिकार भोजपुरिया समाज. आजु के समकालीन भोजपुरिया समाज में किसिम-किसिम के बदलाव नजर आवत बा. अशिक्षा आ सेहत पर किछु हद ले कामयाबी हासिल भइल बा. लइकिनियो के पढ़ाई-लिखाई पर लोग फिकिरमंद भइल बा, बाकिर तिलक-दहेज के मोट रकम उगाहे खातिर.\nबेटा के बिक्री बदस्तूर जारी बा. नारी सशक्तीकरण के दिसाईं लरिकी परदा के बहरी आके आपन मुकामो हासिल करि रहल बाड़ी स, बाकिर पुरुष प्रधान समाज के नजरिया में कवनो बदलाव नजर नइखे आवत. इहे कारन बा कि भोजपुरिया समाज के अनगिनत हुनरमंद 'दामिनी' दरिंदन के सामूहिक दुष्कर्म के शिकार हो रहल बाड़ी. ना त नारी खातिर सम्मान के भाव लउकत बा, ना बड़-बुजुर्गे खातिर. नाप-जोख के तरजूई धन-दउलत हो गइल बा आ एही 'अर्थ' खातिर मए अनर्थ हो रहल बा. सामूहिकता आ सामाजिकता के भाव खतम होत जा रहल बा आउर संयुक्त परिवार एकल परिवार में विघटित हो चुकल बा. मए सामाजिक-सांस्कृतिक-नैतिक-राजनीतिक मूल्य छरित हो रहल बाड़न स. आ ईमानदारी-सचाई नियर अच्छाइयन पर तरह-तरह के बुराई हावी हो रहल बाड़ी स. सादगी के कवनो मोल नइखे रहि गइल .\nसमरथ लोग दबंगई पर उतरि आइल बा आ उदारता का जगहा सवारथ, आडंबर, देखावा जिनिगी के मकसद बनि गइल बा. तबे नू, अपना माई आ महतारी भासा खातिर ऊ नेह-छोह आ समरपन नइखे झलकत. नतीजतन, लमहर समय से भोजपुरी के आठवीं अनुसूची में शामिल होखे खातिर बाट जोहे के परि रहल बा. मौजूदा भोजपुरिया समाज के बदलत तेवर कई गो सवाल खड़ा करत बा.\nविकास आसमृद्धि का सँगे आखिर मानवीय चेहरा कब शामिल होई? अपना हक-समरथ का साथे सामाजिक हक-हुकूक खातिर हमनीं के कब आगा आइब जा? अपना महतारी भासा खातिर कब सही माने में नेह-छोह के भाव जागी? का भोजपुरिया बेटी दामिनी के बलिदान अकारथ जाई? आखिर नारी-शिक्षा, सशक्तीकरण का सँगहीं समाज नारी का प्रति सम्मान के भाव, समानता के भाव कब अंगीकार करी? का लोक आसामूहिकता से कटिके भोजपुरिया मनई कबो सच्चा सुख आ अमन चैन हासिल क पाई? आखिर कब भोजपुरिया समाज सामाजिक समरसता आ प्रगतिशील सोच के जियतार दरपन बनि पाई? फिलिम आ गायकी का जरिए भोजपुरी के नाँव पर भासाई घालमेल, फूहड़ता आ अश्लीलता परोसे वालन के खिलाफ भोजपुरिया समाज कब अपना सजगता के परिचय दी?\nआजु भोजपुरिया समाज के एह सवालन पर, बदलाव पर बदलाव खातिर सोचे-विचारे, चिंतन, आत्ममंथन करे के समय आ गइल बा .नींन तूरीं आ एक-दोसरा के जगावे का दिसाईं रचनात्मक पहल करीं.\nBhagwati Prasad Bhojpuri Bhojpuri Samaj Heera Dome jayaprakash narayan JP


इतिहास त केहुए केहू रचेला – विपिन एच सिंह – Anjoria\nभोजपुरी सिनेमा के दिन प दिन बढ़त ऊँचाई का साथही नया नया सितारन के आगम जारी बा. अब एही में एगो नया नाम जुड़ल बा विपिन एच सिंह के.\nउत्तर प्रदेश के गोंडा के मूल निवासी विपिन एच सिंह अपना अभिनय कौशल के बलबूते आपन मुकाम हासिल करे में कामयाब हो गइल बाड़े. पेशा से हार्ड वेयर-साफ्टवेअर इंजीनियर विपिन सिंह के फ़िल्मी करियर के शुरुआत अयूब खान अभिनीत फ़िलिम “छैला बाबू” से भइल रहे. तब से अबले नाहियो त 32 गो हिंदी आ भोजपुरी म्यूजिक विडियो का अलावे कंगना खनके पिया के अँगना, ई रिश्ता अनमोल बा, नाग नागिन वगैरह फिलिमन में समय समय पर आइल बाड़े विपिन.\nविपिन अब बाली पा जी निर्देशित फ़िलिम “गंगा पुत्र” में एगो नकारात्मक किरदार से सिनेमा के रूपहला परदा प आपन मौजूदगी दर्ज करावे वाला बाड़े. एह फिलिम के निर्माता हउवें आर एस दूबे आ मुख्य कलाकार जोड़ी रही पवन सिंह आ मोनालिसा के.\nएगो सवाल का जवाब में विपिन एच सिंह कहलन कि “रुपिया त सभे कमाला बाकिर इतिहास त केहुए केहू रचेला.” बतवलन कि अपना बिजनेस के व्यस्तता का बावजूद सिनेमा में हमेशा सक्रीय रहीहें.\nविपिन एच सिहं\nरिया सिंह ’चरणों की सौगन्ध’ में


साचहूँ एगो गलत राजनीतिक बहस कइल जाव : तवलीन सिंह – Anjoria\nजनवरी 13, 2013 ओवैसी\nनीति सेन्ट्रल डॉट कॉम पर प्रकाशित अपना लेख में अमेरिकी भारतीय मूल के मशहूर पत्रकार तवलीन सिंह एगो बड़हन सवाल उठवले बाड़ी देश के लिबरल, वामपंथी रुझान वाला सेकुलरन का सोझा. उनुका शिकायत बा कि अकबरुद्दीन ओवैसी के जेल में काहे डालल गइल जबकि भारत में आपन बात कहे के आजादी बा? लिखले बाड़ी कि ओवैसी के भाषण से अधिका खतरनाक ताली पीटत ऊ भीड़ रहल जवन ओवैसी के भाषण सुनत रहे, जवन लंदन से लवटला पर ओवैसी के स्वागत में जुटल रहे.\nओवैसी के भाषण के भड़काऊ अंश के जिक्र करत तवलीन सिंह लिखले बाड़ी कि भाषण के खासियत ई ना रहल कि ओवैसी दिहलस. ऊ त एगो स्थानीय नेता हउवे जेकर कवनो राष्ट्रीय महत्व नइखे. चिंता के बात ई बा कि ऊ भाषण निचला मध्य वर्गीय अधपढ़ हिंदुस्तानी मुसलमानन के बड़हन समूह के सोच दर्शावेला. तवलीन सिंह लिखले बाड़ी कि अइसनका ढेरे लोग से उनुकर भेंट कबो मुरादाबाद, लखनऊ, दिल्ली भा मुंबई के बाजारन में होत रहेला आ ऊ ई देख सुन के रिसिया जाली कि एहन का मन में हिन्दुस्तान से कतना नफरत बा.\nइहे सोच ओवैसी का भाषणो में उजागर भइल. हिंदुस्तान का बारे में नफरत भरल भाषण करत ओवैसी कहलस कि, “ऊ लोग जे कहेला कि मुसलमानन के दोसरा देश चल जाए क चाहीं ना जाने कि मुसलमान जब जाई त अपना साथे आगरा के ताजमहल, दिल्ली के लाल किला आ कुतुबमीनारो लेले जाई आ तब हिंदुस्तान में रह का जाई? अयोध्या में एगो टूटल राम मंदिर आ अजंता एलोरा में कुछ नंगा मूर्ति.” जब रउरा एह बात पर सोचब त पाएब कि देश के आम मुसलमान का सोचेला हिंदुस्तान के पुरान सभ्यता आ संस्कृति का बारे में. ओहनी के लागेला कि मुगलन के आवे से पहिले ले एह देश में त संस्कृति आ सभ्यता के बस एगो रेगिस्तान जस रहल. .\nहमनी के चाहत रहे कि एह मुद्दा पर बहुत पहिले से बात शुरू कर दिहल गइल रहीत बाकिर “सेकूलरिज्म” के पक्ष में भारत के प्राचीन इतिहास के पढ़ावल हमेशा महटियावल गइल. एह चलते अइसन हिंदू बहुते कम मिलिहें जे हिंदुस्तानी सभ्यता का बारे में बतिया सकस. जबकि मुसलमानन के लरिकाइएं से मदरसा में एकरा के घोंट घोंट के पियावल जाला कि ऊ के हउवें. बाद में बड़ भइला पर ई बात हिंदुत्व आ बुतपरस्ती से नफरत का चलते हिंदुस्ताने से नफरत में बदले लागेला.\nअतना लिखला का बाद तवलीन सिंह ओवैसी के भाषण के चरचा करत लिखले बाड़ी कि मौजुद भीड़ के ताली आ हँसी का बीच ओवैसी आगे कहलस कि “एहनी के ढेर भगवान होले…. राम, लक्ष्मण, दुर्गा, गणेश … हर महीने ई नया नया भगवान पैदा करत रहेलें. एह बात के छोड़ दीं कि ई भाग्यलक्ष्मी के ह. हम नइखी चाहत कि एहनी के भगवानन के फालतू नाम ले ले के हम एहिजा के माहौल खराब कइल नइखीं चाहत.” ओवैसी आगे कहलस कि हिंदूवन के पवित्र गऊ माता बाजार में बिकाए आवत रहेले आ मुसलमान ओकरा के खरीदत रहेलें. अगर मुसलमान गोमांस ना खइतन त हिंदूवन के ई “माता” देश के एक एक तिनका ले चबा जाइत आ देश रेगिस्तान बन जाइत.”\nअब एह भाषण के विश्लेषण करीं त देखब कि एहमें देश के मुख्य धर्म खातिर कतना नफरत भरल बा. आ अगर हमरा जइसन केहू, हम हिंदू ना हईं, एह बात के अपना लेख में चरचा करो त तुरते ओकरा के सांप्रदायिक कह दिहल जाई. तवलीन सिंह लिखले बाड़ी कि हिंदुस्तान के मूल विचार हिंदुवन के बहुमत का बावजूद हर तरह के धार्मिक आजादी के रहल बा. एहसे ओवैसी के ई भाषण सउदी अरब में भलही जायज मान लिहल जाव हिंदुस्तान में अइसन भाषण के कवनो जगहा नइखे. दुर्भाग्य के बात बा कि देश के बौद्धिक जगत में “वामपंथी उदारवादियन” का चलते एह सब के कबो चरचा ना कइल जाव आ एह पर होखे वाला बहस के राजनीतिक रूप से गलत मानल जाला.\nध्यान देबे जोग बा कि कुछ दिन पहिले ले ओवैसी के पार्टी संप्रग सरकार के सदस्य रहुवे. कांग्रेस पार्टी के हिंदूविचार वाला राजनीतिक पार्टियन से त नफरत रहेला बाकिर खतरनाक मुस्लिम समूहन से नजदीकि में कवनो आपत्ति ना होखे. जे लोग केरल में एगो शिक्षक के हाथ काट लिहल ओकरे समर्थन से केरल में कांग्रेस काम करेले.\nसबकुछ का बावजूद, तवलीन के कहना बा कि, ओवैसी के पार्टी एक जमाना से हैदराबाद के चुनाव जीतत आइल बा आ ओवैसी के हैदराबाद में आपन विचार रखे के आजादी होखे के चाहीं. जरूरत ओकरा के जेल में डलला का बदले एहमुद्दा पर बहस उठावे के बा. एह पर सार्वजनिक चरचा होखे के चाहीं कि एह तरह के विचार के जगहा हिंदुस्तान में होखे कि ना?\nतवलीन सिंह के पूरा लेख अंगरेजी में पढ़ीं.\nOne thought on “साचहूँ एगो गलत राजनीतिक बहस कइल जाव : तवलीन सिंह”\nजनवरी 17, 2013 को 5:57 अपराह्न पर\nपूरी तरे सहमत…पर (एह पर सार्वजनिक चरचा होखे के चाहीं कि एह तरह के विचार के जगहा हिंदुस्तान में होखे कि ना?)………विचार रखले के आजादी के मतलब इ ना की जेकरा जवने बुझा उ उहे बोल देव….संप्रेषण पर उहवें प्रतिबंध सुरु हो जाला जब ओसे राष्ट्र की गरिमा, अस्मिता, एकता आदि पर प्रहार होखे।….एइसन मनई के दउड़ा के गोली मार देबे के चाहीं…….जय हिंद।।


पीएम भाषण में उठवले तांत्रिक के मुद्दा – टटका खबर\nपीएम भाषण में उठवले तांत्रिक के मुद्दा\nआजु अतवार का दिने सारण जिला के मढ़ौरा में भाजपा के चुनाव सभा के संबोधित करत पीएम मोदी कहलन कि परम आदरणीय लोकतांत्रिक नीतीश बाबू आ परम आदरणीय हिंदुस्‍तान के सबले बड़ तांत्रिक होखे के दावा करे वाला लालू जी, बिहार के जनता रउरा से पूछल चाहत बिया कि बिहार के नवहियन के बाहरी के बनावल. के एह लोग के बाहर धकेललसि आ के पिछला पचीस बरीस में बिहार के दू गो पीढ़ियन के बरबाद कर दीहल. कहलन कि बिहार खातिर उनुका लगे छह गो कार्यक्रम बा. बिहार खातिर बिजली, पानी आ सड़क अउर नवहियन खातिर पढ़ाई आ कमाई अउर बुजुर्गन ला दवाई. एही छह गो से बिहार के किस्मत बदली.\nकुछ दिन पहिले पीएम के सभा ना होखे के मुद्दा बनावे वाला महागठबन्हन ला मुसीबत आ गइल बा कि अगिला छह दिन में पीएम मोदी बिहार में सतरह गो रैली करे वाला बाड़न. आजु अतवारे का दिने उनकर चार गो रैली बा. भाजपा अबकी के चुनाव जीतेला पूरा जोर लगवले बिया आ ओकर कोशिश बा कि भाजपा के अकेले बहुमत मिल जाव आ राजग के मिला के दू तिहाई बहुमत. बिहार के विकास आ स्थायित्वो खातिर जरूरी बा कि बिहार में कवनो एक दल के पूरा बहुमत मिल जाव. बाकिर चुनाव में कवनो दोसर दल एह हाल में नइखे कि ऊ पूरा बहुमत के सपनो देख सको. अगर जदयू भा राजद सगरी सीट पर जीतियो जाव त अकेले सरकार ना बना पाई लोग. काहे कि दुनू दल महज 101 सीट से लड़त बाड़ी सँ.\nTags: जदयू, नीतीश कुमार, पीएम मोदी, भाजपा, राजद, लालू प्रसाद


बूड़ल वंश कबीर के जमले पूत कमाल : बतंगड़ – 96 – Anjoria\nपुरनका जमाना से सुनत आइल बानी स ई तंज कि – बूड़ल वंश कबीर के जमले पूत कमाल. पूत अगर कपूत हो जाव तबो महतारी ओकरा के कपूत माने ला तइयार ना होखे. कबीर का साथे अइसन कवनो पुत्रमोह के बात कबो सुने के नइखे मिलल. अइसन नइखे कि कमाल का नाम से कवनो दोहा लोग के याद नइखे. कहले जाला कि बिगड़लो घड़ी दिन में दू बेर सही समय बता जाले. से कमालो के कहल कुछ दोहा कबीर के दोहा का काट में मौजूद बाड़ी सँ बाकिर गिनले-चुनल. जइसे कि कबीर कहलें कि – चलती चक्की देख के दिया कबीरा रोय । दो पाटन का बीच में साबुत बचे ना कोय। एह दोहा के काट कमाल का नाम से मशहूर एह दोहा में मिल जाला कि – चलती चक्की देख के हँसा कमाल ठठाय। कील पकड़ कर जो रहे कभी ना पिसा जाय।\nअब नवकी पीढ़ी के त चक्की भा जाँत देखे के मिलल होखे के उमेद कमे बा से ओह लोग के एह दोहन के माने बहुत विस्तार से समुझावे के पड़ी बाकिर पुरनकी पीढ़ी दुनु दोहन के मर्म समुझे में गलती ना कर सके. दुनु अपना-अपना जगहा सही बाड़ी सँ जइसे कि आधा गिलास में आधा गिलास पानिओ होला आ अधवा खोलिओ होले. से दुनु एकरा के सही बता सकेलें. बस नजरिया के फरक का चलते दू तरह के निष्कर्ष निकल जाला.\nकबीर आ कमाल का जमाना में घोस्ट राइटर भा स्क्रीप्ट राइटर होत रहलें कि ना से दावा का साथ ना कहि सकीं बाकिर कुछ ना कुछ त रहले होइहें जे कमाल जइसन कपूतो का नाम से कुछेक दोहा चलवा दिहलें. आ अगर कमाल कपूत ना रहलें त इ कहइबे ना करीत कि बूड़ल वंश कबीर के जमले पूत कमाल. कपूत जनमला का दुख महसूसे होखे त विदेश वाली भउजाई से पूछल जा सकेला. एगो शराबी निकल गइल आ दोसरका नशेड़ी. अपना नशा का फेर में एक बेर ऊ एक बेर अमेरिका में धरइलो रहुवे बाकिर बाजपेयी जी का कृपा से छूट गइल. एकरा बाद से ऊ आजु ले अमेरिका नइखे गइल. काहे कि गइला पर ओकर दुर्गति हो जाए के पूरा अनेसा बा. कुछ लोग ओकरा के नशेड़ी कहला पर भड़क सकेला बाकिर एहमें भड़के जोग कुछ बा ना. ना त स्वामी ओकरा के खुलेआम नशेड़ी कहेलें आ तबो कवनो कांग्रेसी में अतना बेंवत ना होखे कि उनुका खिलाफ मानहानि के केस चलवा सके. एक बेर ओह अखबार का मामिला में ई लोग आपन हाथ जरा चुकल बा आ महतारी बेटा दुनु जमानत पर छूटल बाड़ें.\nपिछला दिने संसंद में पेश अविश्वास प्रस्ताव पर एह नशेड़ी के भाषण आ ओकरा बाद के ओकर रहन देख के जवन थूथू भइल तवन देखि के महतारी कपार पीट लिहली आ सोचे लगली कि कवना अभगता का फेर में पड़ि के अविश्वास प्रस्ताव पेश करवावे के गलती कर गइनी. सिखावे-पढ़ावे वालन के बहकावा में पड़ि के इहो पूछ दिहले रहुवी कि कवन कहता कि हमरा लगे नंबर नइखे. आ जवन नंबर सोझा आइल ओकरा से ऊ वाला कहाउत साँच हो गइल कि दूबे गइलन चउबे बने छब्बे बनि के अइलें. सिखावे पढ़ावे वाला के कवनो गलती ना रहुवे. ऊ त बेचारा ठीके पढ़वले-बतवले रहुवे बाकिर अपना पीनक में सिंधिया के देखा के कनखी मारल सब गुड़ गोबर कर दिहलसि. आ अगर जे कहीं लोकसभा के कैमरा ई कनखी ना पकड़ले रहीत त पोसुआ मीडिया उनुका के अगिला पीएम मटेरियल साबित करावे में कवनो कोर-कसर ना छोड़ले रहीतें.\nPrevious Post: मुस्लिम-इण्डिया बनाम हिन्दू-पाकिस्तान : बतंगड़ – 95\nNext Post: पाँच कवर भीतर, तब देवता पितर : बतंगड़ – 97


जल्दिये रउरा सोझा आवे वाला बा लोफर – Anjoria\nMay 26, 2010 निरहुआ, मोनालिसा, लोफर\nभोजपुरी के सुपरस्टार दिनेशलाल यादव निरहुआ मोनालिसा आ पाखी हेगडे का साथ फिल्म लोफर में रउरा सोझा आवे वाला बाड़न. एह फिल्म में उनकर दमदार एक्शन, कामेडी, आ रोमांस सबका के सिनेमा हाल में खींच ले आई, अइसनका दावा फिल्म के निर्मात्री मोनिका सिन्हा के बा.\nरविसिन्हा के निर्देशन में बनल भोजपुरी फिल्म लोफर के शूटिंग पिछला दिने सिलवासा में पूरा हो गइल. आज के सिनेमाई रुटीन से फरका एह फिल्म में गाँव जवार के बात कहल गइल बा. फिल्म में निरहुआ के डबल रोल बा. एक से बढ़ के एक बढ़िया गाना आ धांसू एक्शन से भरपूर एह फिल्म के कहानी अइसन बा कि हर दर्शक चँउक जाई.\nअपूर्वा फिल्म्स कंबाइन आ संजय सिन्हा के प्रस्तुति वाली एह फिल्म के निर्माण अक्षत फिल्म्स इंटरनेशनल का बैनर में मोनिका सिन्हा कइले बाड़ी. गीत विनय बिहारी, प्यारेलाल यादव कवि, आ श्याम देहाती के बा जवना के संगीत राजेश रजनीश दिहले बाड़न. बीस साल पहिले बनल लोफर में धर्मेन्द्र के किरदार अतना नीक लागल रहे लोगन के कि ओकरा बाद अनिल कपूर, मिथुन चक्रवर्ती समेत कई लोग लोफर बन के आइल. अब दिनेशोलाल लोफर बन के आ रहल बाड़े. कहल जा रहल बा कि मोनिका सिन्हा, रवि सिन्हा, निरहुआ, पाखी आ मोनालिसा के मेहनत के रंग अइसन निखरी कि ई फिल्म सफलता के एगो नया रिकार्ड बना दीहि.


‘सरफिरा’ बन गइले शिवम तिवारी – Anjoria\nभोजपुरी सिनेमा के ही मैन कहल जाए वाला अभिनेता शिवम तिवारी अब ‘सरफिरा’ बनल नजर आवे वाला बाड़न. हाल ही में ऊ एगो भोजपुरी फिलिम ‘सरफिरा’ साइन कइलन जवना में ऊ माथ भूमिका करीहें.\nन्यू इंदिरा एंटरटेनमेंट के बैनर तले बने जात एह फिलिम के निर्माता नरेन्द्र सिंह, निर्देशक मिथिलेश अविनाश, संगीतकार छोटे बाबा आ गीतकार अशोक सिन्हा हउवें. हाल ही में एह फिलिम के म्यूजिकल लांचिंग मुम्बई के एम फोर यू स्टूडियो में भइल.\nएहसे पहिले शिवम तिवारी के ‘फौजी’ बॉक्स ऑफिस पर हंगामा मचा चुकल बिया आ एह घरी ऊ ‘घुस के मारब’ में लागल बाड़ें.


टटका खबर : 17 सितंबर 2014 – टटका खबर\nSep 17, 2014 आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\nआजु विश्वकर्मा पूजा आ पीएम नरेन्द्र मोदी के जनमदिन ह. आजुए चीन के राष्ट्रपति भारत के दौरा पर अइहें आ अहमदाबाद से यात्रा के शुरुआत करीहें. खास बात बा कि एह दौरान भारत के राष्ट्रपति प्रणव मुखर्जी चीन के यात्रा पर बाड़ें.\nमध्य बिहार ग्रामीण बैंक के आरा कार्यालय पर बैंक प्रबंधकन के बइठक में प्रधानमंत्री जन-धन योजना के समीक्षा भइल.\nजगदीशपुर पुलिस मंगल का सबेरे मुखबीर से मिलल जानकारी का बाद मीट मार्केट में छापेमारी क के सेक्स रैकेट के भंडाफोड़ कइलसि आ दू गो मेहरारुवन समेत तीन जने जे ध ले गइल.\nचौरी इलाका के पुरहरा-समहार टोला में सोमार का रात ठनका गिरला से तीस साल के एगो नवही के मौत हो गइल.\nगजरागंज चौकी के नवादाबेन गांव के एगो आदमी पर नाबालिग छात्रा से कुकर्म करे के आरोप बा. पुलिस तफतीश करत बिया आ आरोपी फरार बा.\nपैक्स चुनाव के पहिला दौर के परचा भराई शुरू हो गइल आ मंगल का दिने अनेके लोग आरा, बड़हरा, कोईलवर आ गड़हनी प्रखंड में परचा दाखिल कइल.\nआरा जैन कालेज परिसर में 20 सितंबर के नियोजन मेला लगावल जाई जवना में दू दर्जन कंपनियन के शामिल होखे के उमेद बा. मेला खातिर जिला नियोजनालय में 31,520 लोग के नाम दर्ज हो चुकल बा.\nपटना में भइल प्रमंडल स्तरीय अन्तर जिला विद्यालयी खेलकूद प्रतियोगिता में बैडमिंटन में डीएवी भभुआ के प्रतिभागी सौम्या कुमारी दुसरका जगहा अइली. सोमार का दिने उनका सम्मान में स्कूल में समारोह भइल.\nसंझौली प्रखंड के उदयपुर गांव में मंगल का साँझ सात साल के एगो लड़िका तालाब में नहात घरी डूब के मर गइल. महतारी ओहिजे जिउतिया के कथा सुनत रही जब ई हादसा भइल.\nकाराकाट प्रखंड के सकला बाजार का पीएनबी शाखा का नियरा ठनका गिरला से मंगल का दिने कवनो कामकाज नाहो पावल. कहल गइल कि लिंक खराब हो गइल बा.\nपिछला9सितंबर के भइल एगो हत्या काण्ड के आरोपी के पुलिस भादी टोला गांव से सोमार का दिने गिरफ्तार क लिहलसि.\nशिवसागर इलाका के कोनार गांव का नियरा सासाराम-चौसा रोढ पर सोमार का साँझ एगो पिकअप वैन से साइकिल सवार छात्रकचरा गइल आ ठाँवे प ओकर मौत हो गइल.\nगौरक्षणी गोलीबारी कांड के दू गो अभियुक्तन के सासाराम पुलिस सोमार का दिने गिरफ्तार क के जेल भेज दिहलसि.\nबक्सर जिला के चौसा का अखौरीपुर गोला पर दू दिन पहिले भइल हत्याकांड के आरोपियन का खिलाफ वारंट के अर्जी दाखिल क दिहल गइल.\nबक्सर में पैक्स चुनाव के पहिला दौर के परचा भराइल शुरू हो गइल बा.\nभभुआ के अनुसूचित जाति-जनजाति थाना का नियरा दुर्गा चबूतरा पर प्रतिमा के सुरक्षा ला छत बनावल विवाद के अनेसा से पुलिस रोक दिहलसि. चबूतरा का बगल में मजार बा.\nएगारह बजे ले लेट ना डेढ़ बजे भेंट ना के हाल हो गइल बा बलिया जिला अस्पताल के जहाँ कहियो डाक्टर लोग समय से ओपीडी नइखे शुरु करत.\nबिल्थरारोड तहसीलर के रजईपुर विद्युत उपकेंद्र पर मंगल का दिने एगो नसही बिजली विभाग के एसएसओ पर रिवाल्वर तान दिहलसि आ जमके धुनाई क दिहलसि. एकरा बाद बिजलीकर्मी बिजली बन्द क दिहलें.\nकसेसर के एसबीआइ कसौण्डर शाखा के काम शनिचरे से लिंक फेल भइला का चलते ठप बा.\nबिल्थरारोड रामलीला समिति 27 सितंबर से रामलीला के मंचन शुरू करी.\nजमानियां के दरौली गांव के लोग मंगल का दिने गाँव में बिजली आ आवास मांगत नारेबाजी कइल आ एसडीएम कैलाश सिंह के ज्ञापन दिहल.\nमऊ जिला में 307 गो नया ग्राम पंचायत बने के उमेद बा. एह ला सोमार ले पुनर्गठन आवेदन जमा हो गइल बा. हर एक हजार का आबादी पर पशचायत बनावे के फैसला सरकार कइले बिया/\nबीपीएल कार्ड धारकन ला शौचालय बनवावे खातिर मिलल धन के दुरुपयोग का मामिला में सरायलखंसी थाना के बढ़ुआ गोदाम गांव के ग्राम प्रधान शैलेंद्र यादव के जमानत अर्जी जिला एवं सत्र न्यायाधीश सीएम दीक्षित खारिज क दिहलन.\nमंगल का साँझ मधुबन-बेल्थरा रोड पर फरही नाला का लगे लकुरा गांव के प्रधान रहल 40 साल उमिर के रमेश मल्ल कुकुर बचावे का फेर में मोटरसाइकिल से फेका के घवाहिल हो गइलें आ अस्पताल ले जात राहे में उनकर मौत हो गइल.\nभवन निर्माण विभाग के कार्यपालक अभियंता हरेन्द्र कुमार का साथे पिछला दिन भइल मारपीट के दोषियन पर कवनो कार्रवाई ना होखे से नाराज कर्मचारी महासंघ सोमार का दिने नगरपालिका चौक पर धरना-प्रदर्शन कइल.\nसोमार का दिने सिताबदियारा का रामेश्वर टोला में दर्जन भर मकान घाघरा का कटान में भस गइल.\nदाउदपुर इलाका में हर्सपुरा गाँव में अतवार का रात एगो घर पर डकैती डाल के लाखों के संपत्ति लूट लिहल गइल. लूट का बाद डकैत फायरिंग करत निकल गइले/\nनवरात्र का दौरान थावे हॉल्ट पर सगरी ट्रेन रुकीहें सँ. मेला 24तारीख से शुरू होखे वाला बा.\nमशरक पुलिस अतवार का रात एगो डकैत राजू नट के ओकरा गाँव से गिरफ्तार क लिहलसि.\nपुरैना गांव से किडनैप नाबालिग लड़िकी के पुलिस अतवार का दिने जामो थाना के बहादुरपुर बाजार गाँव से बरामद क लिहलसि.\nअरंडा पंचायत के नवादा गांव में अतवार का रात एगो कुकर्मी घर में घुस के एगो नाबालिग छात्रा से दुष्कर्म कइलसि. थाना में एकर नामजद केस लिखवावल गइल बा.\nदरौली थाना के गोसोपाली गांव में सोमार का सबेरे पुलिस एगो औरत के लाश ओकरा घरे से बरामद कइलसि. लाश अकड़ गइल रहे आ घर वाले फरार बाड़े.\nगोपालगंज नगर परिषद अध्यक्षा रुक्मिणी देवी के खिलाफ मंगल का दिने अविश्वास प्रस्ताव एकमत से पारित हो गइल.\nबड़हरा गांव से लापता छात्र सोमार का रात बेतिया से बरामद क लिहल गइल. छात्र बतवलसि कि एगो आदमी ओकरा के बहला के ले आइल आ बेतिया में छोड़ दिहलसि. ओकरा बाद कइ दिन ले उ भटकत रहल.\nमांझा थाना के कोइनी गांव में सोमार का दिने अपना घर का बहरी खेलत एगो लड़िका के मोटरसाइकिल वाला कचार दिहलसि. घाहिल लड़िका के खराब हालत से गोरखपुर रेफर क दिहल गइल बा.\nबभनौली के एगो ओरत के मौत साँप कटला से हो गइल. लोग ओकरा के अमवा के सतीओ स्थान ले गइले बाकिर उ बाच ना पावल.\nछपिया बघेल का लगे दू गो बदमाश खेमीपुर के एगो डाक्टर के बाइक लूट लिहले.\nसोमार का दिने गोरखपुर में निषाद लोग जुलूस निकालल आ डीएम कार्यालय पर प्रदर्शन कइल. ई लोग निषाद जाति के अनुसूचित जाति में शामिल करावल चाहत बा.\nप्रतीक्षा सूची के यात्रियन के बढ़ती भीड़ देख रेल प्रशासन गोरखपुर से दिल्ली (आनंद विहार) खातिर साप्ताहिक एक्सप्रेस ट्रेन के दू दिन चलावे के फैसला कइले बावे. अब ई स्पेशल ट्रेन 05057 स्पेशल गोरखपुर से 18 आ 25 सितंबर के आ 05058 स्पेशल ट्रेन आनंदविहार टर्मिनस से 17 आ 24 सितंबर के चलावल जाई.\nगोरखपुर सहारा स्टेट, खोराबार में डाक्टर एके मल्ल के घर के ताला तूड़ के लाखो के सामान चोरा लिहल बा.\nकाशी हिंदू विश्वविद्यालय में भारत के नियंत्रक महालेखा परीक्षक के जांच टीम विभागन के कागजात पर आब्जेक्शन नोट लगावल शुरू कर दिहले बावे.\nमहात्मा गांधी काशी विद्यापीठ के बीएड परीक्षा 12 गो केंद्र पर होई. एह बाबात सूची आ समय सारिणी जारी क दिहल बा. लगभग सात हजार परीक्षार्थी एह परीक्षा में शामिल होखिहें. परीक्षा 22 सितंबर से 1 अक्टूबर ले चली.\nरोहनिया विधानसभा सीट पर समाजवादी पार्टी के महेन्द्र पटेल भाजपा समर्थित अपना दल प्रत्याशी कृष्णा पटेल के 14449 वोट से हरा दिहले.\nइंस्पेक्टर मंजू सिंह यादव के चंदौली कोतवाली के प्रभारी बनावल गइल बा.\nबबुरी इलाका के कईएक गाँव के लोग मंगल का सबेरे एगो पागल सियार के कटला से जख्मी हो गइलें. कुछ के इलाज अस्पताल में चलत बा त कुछ झाड़फूंक के चक्कर में अझुराइल बाड़े.\nचंदौली कलेक्ट्रेट का सोझा अबसे धरना ना होखी. जिला प्रशासन अब एकरा खातिर राजकीय बीज भंडार के लगे के खाली जगह के धरना स्थल बना दिहले बावे.\nपांच साल से जेल में बंद माफिया डान प्रेम प्रकाश सिंह उर्फ मुन्ना बजरंगी अपना भाई के तेरही खातिर पेरोल पर बाहर आई.\nचौरी थाना के मानिकपुर गांव के एगो दस साल के लड़िका मंगल का दिने तालाब में नहात घरी डूब गइल.\nकोटवा देवी मंदिर का लगे मंगल का दिने नहात एगो नवही डूब के मर गइल.\nपीपरा पुलिस बखरी बाजार का लगे सोमार ले देर रात लाखों रुपिया के गांजा का साथे दू गो गाड़ी जब्त कइलसि.\nमोतिहारी पुलिस सोमार का रात सुरहा गांव से एगो लावारिस बोलेरो जब्त कइलसि.\nमुजफ्फरपुर-नरकटियागंज रेलखंड के मोतीपुर, मेहसी आ बापूधाम मोतिहारी टीसन पर मंगल का दिने टिकट चेकिंग अभियान चला के 70 गो बेटिकट के पकड़ल गइल.\nसिकटा-नरकटियागंज रोड पर बलथर-मर्जदवा का बीच नौखनिया नदी के डायवर्सन पर करीब पांच फीट ले बाढ़ के पानी चढ़ गइला से आवाजाही ठप हो गइल बा.\nमंगल का दिने बेतिया-सरिसवा रोड पर मिर्जापुर गांव का लगे एगो टेम्पो पलट गइल आ ओकरा चालक के मौत हो गइल.